text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Ke kaloku uYowabhi+ unyana kaTseruya+ wazi ukuba intliziyo kakumkani yayikuAbhisalom.+
2 Ngako oko uYowabhi wathumela eTekowa,+ wathabatha apho umfazi osisilumko+ waza wathi kuye: “Nceda, ukhe uzile, uze wambathe, nceda, izambatho zokuzila, ungazithambisi ngeoli;+ yaye umele ube njengomfazi lo ubezilele uthile ofileyo kangangemihla emininzi.+
3 Yaye umele ungene kukumkani uze uthethe kuye ilizwi elinjengeli.” UYowabhi wafaka ke amazwi emlonyeni wakhe.+
4 Kwaye umfazi lowo waseTekowa wangena kukumkani wawa ngobuso bakhe emhlabeni,+ waqubuda waza wathi: “Sindisa,+ kumkani!”
5 Wathi ukumkani kuye: “Unantoni na?” Yena wathi: “Enyanisweni ndingumfazi ongumhlolokazi,+ ekubeni ngoku indoda yam ifile.
6 Isicakakazi sakho sasinoonyana ababini, yaye bobabini baqalisa ukusukuzana endle+ ngoxa kwakungekho mhlanguli+ wokubahlukanisa. Ekugqibeleni omnye wambetha omnye waza wambulala.
7 Kwaye intsapho isuke yonke nxamnye nesicakakazi sakho yaye ithi, ‘Sinike umbethi womntakwabo, ukuze simbulale ngenxa yomphefumlo womntakwabo+ ambuleleyo,+ ewe masiyibhubhise indlalifa!’ Yaye ngokuqinisekileyo baya kuwucima umlilo wamalahle am eenkuni oseleyo, khon’ ukuze kungabikho gama nantsalela yabelwa indoda yam phezu komhlaba.”+
8 Wandula ke ukumkani wathi kumfazi lowo: “Yiya endlwini yakho, mna ke ndiya kunikela umyalelo ngokubhekisele kuwe.”+
9 Wathi ke umfazi lowo waseTekowa kukumkani: “Owu nkosi yam kumkani, masibe phezu kwam isiphoso, kwanaphezu kwendlu kabawo,+ ngoxa emsulwa ukumkani netrone yakhe.”
10 Waza ukumkani wahlabela mgama wathi: “Ukuba kukho nabani na othethayo kuwe, naye umele umzise kum, yaye akasokuze akwenzakalise kwakhona.”
11 Kodwa yena wathi: “Ukumkani makakhe akhumbule uYehova uThixo wakho,+ ukuba umphindezeli+ usenokungabangeli konakala ngokuqhubekayo yaye basenokungambhubhisi unyana wam.” Yena wathi: “Ephila nje uYehova,+ akukho nalunye unwele+ lonyana wakho oluya kuwela emhlabeni.”
12 Ke kaloku umfazi lowo wathi: “Khawuncede uvumele isicakakazi sakho+ sithethe ilizwi+ kwinkosi yam ukumkani.” Ngoko wathi: “Thetha!”+
13 Waza umfazi lowo wahlabela mgama wathi: “Kutheni, ke, uqiqa kanje+ nxamnye nabantu bakaThixo?+ Njengoko ukumkani ethetha eli lizwi unjengalowo unetyala,+ ekubeni ukumkani engambuyisi owakhe ogxothiweyo.+
14 Kuba nakanjani na+ siya kufa size sibe njengamanzi aphaleleyo emhlabeni, angenakuhlanganiswa. Kodwa uThixo akayi kuwususa umphefumlo,+ kwaye ucinge izizathu zokuba efanele angagxothwa kuye lowo ugxothiweyo.
15 Ke kaloku ukufika kwam ndize kuthetha eli lizwi kukumkani inkosi yam, kungenxa yokuba abantu bandenze ndoyika. Ngoko isicakakazi sakho sathi, ‘Makhe ndithethe kukumkani. Mhlawumbi ukumkani uya kwenza ngokwelizwi lekhobokazana lakhe.
16 Ngenxa yokuba ukumkani waphulaphula khon’ ukuze alihlangule ikhobokazana lakhe entendeni yendoda efuna ukundibhubhisa mna nonyana wam oyedwa elifeni esilinikwe nguThixo,’+
17 ngoko isicakakazi sakho sathi, ‘Ilizwi lenkosi yam ukumkani malibe lelinika ukuphumla.’ Kuba kanye njengengelosi+ kaTHIXO oyinyaniso injalo inkosi yam ukumkani, ukwahlula okulungileyo kokubi,+ yaye ngamana uYehova uThixo wakho angaba nawe.”
18 Ke kaloku ukumkani waphendula waza wathi kumfazi lowo: “Nceda, ungandifihleli le nto ndikubuza yona.”+ Wathi umfazi lowo: “Mayithethe inkosi yam ukumkani.”
19 Waza ukumkani wahlabela mgama wathi: “Isandla sikaYowabhi+ sinawe na kuko konke oku?”+ Wandula ke umfazi waphendula waza wathi: “Uphila nje umphefumlo wakho,+ nkosi yam kumkani, akukho mntu onokuya ngasekunene okanye aye ngasekhohlo kuko konke oko inkosi yam ukumkani ikuthethileyo; kuba ngumkhonzi wakho uYowabhi lo wandiyalelayo, yaye nguye lo wafaka onke la mazwi emlonyeni wesicakakazi sakho.+
20 Umkhonzi wakho uYowabhi wenze le nto ukuze bujikwe ubuso balo mbandela, kodwa inkosi yam ilumke ngokungathi kungobulumko bengelosi+ kaTHIXO oyinyaniso khon’ ukuze yazi konke okusemhlabeni.”
21 Ukumkani wathi kuYowabhi: “Yabona, ke, ngokuqinisekileyo ndiya kuyenza le nto.+ Ngoko hamba, umbuyise umfana lowo uAbhisalom.”+
22 UYowabhi ke wawa ngobuso bakhe emhlabeni waqubuda waza wambonga ukumkani;+ yaye uYowabhi wahlabela mgama wathi: “Namhlanje umkhonzi wakho uyazi ndikholekile emehlweni akho,+ nkosi yam kumkani, ngenxa yokuba ukumkani wenze ngokwelizwi lomkhonzi wakhe.”
23 Wesuka ke uYowabhi waya eGeshure+ waza wamzisa eYerusalem+ uAbhisalom.
24 Noko ke, ukumkani wathi: “Makajike aye endlwini yakhe, kodwa ubuso bam akanakububona.”+ Ngoko uAbhisalom wajika waya endlwini yakhe, yaye akazange abubone ubuso bukakumkani.
25 Ke kaloku xa kuthelekiswa noAbhisalom kwakungekho ndoda intle kangako+ kuSirayeli wonke enokuze idunyiswe kakhulu. Ukususela entendeni yonyawo lwakhe kuse elukakayini lwentloko yakhe kwakungekho siphene kuye.
26 Yaye xa eyichebile intloko yakhe—njengoko wayeyicheba ekupheleni konyaka ngamnye; ngenxa yokuba ibinzima+ phezu kwakhe, ebeyicheba—ebezilinganisa iinwele zentloko yakhe, amakhulu amabini eeshekele ngelitye lokulinganisa lasebukhosini.
27 Yaye uAbhisalom wazalelwa oonyana abathathu+ nentombi yanye egama linguTamare. Wayeyinzwakazi.+
28 Waza uAbhisalom waqhubeka ehleli eYerusalem kangangeminyaka emibini, akabubona ubuso bukakumkani.+
29 Ngoko uAbhisalom wathumela ebiza uYowabhi ukuze amthume kukumkani, yena ke akavuma ukuza kuye. Wandula ke wathumela kwakhona, isihlandlo sesibini, yena ke akavuma ukuza.
30 Ekugqibeleni wathi kubakhonzi bakhe: “Khanibone isiqwenga somhlaba sikaYowabhi singakwesam, yaye phaya unerhasi. Yiyani nize nisitshise ngomlilo.”+ Ngako oko abakhonzi baka-Abhisalom basitshisa isiqwenga somhlaba ngomlilo.+
31 Wesuka ke uYowabhi weza kuAbhisalom endlwini waza wathi kuye: “Kutheni na ukuze abakhonzi bakho basitshise ngomlilo isiqwenga somhlaba esisesam?”
32 Ngoko uAbhisalom wathi kuYowabhi: “Khangela! Ndithumele kuwe, ndisithi, ‘Yiza apha ndize ndikuthume kukumkani, uthi: “Ndibuyeleni na eGeshure?+ Ngekundilungele ngakumbi ukuba bendiselapho. Ke kaloku mandibubone ubuso bukakumkani yaye, ukuba kukho nasiphi na isiphoso kum,+ umele ke andibulale.”’”
33 UYowabhi wafika kukumkani waza wamxelela. Wandula ke wabiza uAbhisalom, owathi wangena kukumkani waza waqubuda kuye, esiwa ngobuso emhlabeni phambi kokumkani; emva koko ukumkani wamanga uAbhisalom.+
Yithumele
Yithumele
2 Samuweli 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
IMBONISELO (YOKUFUNDISA) APRILI 2014
Le Mboniselo ithetha ngendlela esinokulubonisa ngayo ukholo olufana nolo lukaMoses. UYehova uzijonga njani iimbopheleleko zentsapho ibe usinceda njani sikwazi ukuziphumeza?
Xelisa Ukholo LukaMoses
Ukholo lukaMoses lwamnceda wakwazi ukulwa neminqweno yenyama waza wawaxabisa amalungelo anawo. Kwakutheni ukuze uMoses akhangele “ngenyameko emvuzweni”?
Ngaba Uyambona “Lowo Ungabonakaliyo”?
Ukholo uMoses awayenalo kuThixo lwamkhusela njani ekoyikeni abantu lwaza lwamnceda njani wathembela kwizithembiso zikaThixo? Yomeleza ukholo lwakho ukuze umbone uYehova njengomntu wokwenene ofuna ukukunceda.
Inkonzo Yexesha Elizeleyo—Apho Iye Yandikhokelela Khona
Funda ngesizathu sokuba uRobert Wallen athi xa ekhangel’ emva kwiminyaka eyi-64 ayichithe kwinkonzo yexesha elizeleyo uphile ubomi obanelisayo nobunenjongo.
Akukho Bani Unokukhonza Iinkosi Ezimbini
Abanye baye bafudukela kumanye amazwe ukuze babe nemali engakumbi. Ukushiya intsapho kuwuchaphazela njani umtshato, abantwana, kunye nolwalamano lwethu noYehova?
Yomelela—UYehova Ungumncedi Wakho!
Enye indoda yabulungisa njani ubomi bentsapho yayo emva kokuyishiya iye kusebenza kwilizwe lasemzini? UYehova wayinceda njani ukuze inyamekele intsapho yayo kwilizwe layo elitsala nzima?
Ngaba Ukuqonda Kakuhle Ukubekw’ Esweni NguYehova?
Khawufunde ngeendlela ezintlanu uThixo asibonisa ngazo ukuba usikhathalele nendlela okusinceda ngayo oku.
Ngaba Ubusazi?
Mandulo, kwakufuzisela ntoni ukukrazula kukabani izambatho zakhe?

robotstxt: allowed

filter: keep


text:
Iividiyo Ezivuyisa Abantwana
“Kwaba ngathi uYehova umamele iintliziyo zabazali.” Omnye utata waseMalaysia wazichaza ngaloo ndlela iividiyo ezinomxholo othi, Yiba Ngumhlobo KaYehova.
Ukususela ekukhululweni kwezi vidiyo, amaNgqina kaYehova aye enza ezinye iividiyo ezisibhozo ezinoSihle nentsapho yakowabo. Ezi vidiyo zifumaneka ku-jw.org, zifundisa abantwana iindlela zokuziphatha nangoThixo, njengesizathu sokuba kungafuneki babe ngamasela nendlela yokuthandaza kuThixo.
Ividiyo yokuqala sele iguqulelwe ngeelwimi eziyi-131 ibe inceda abantwana ehlabathini lonke.
Bakuvuyela Ukuyifumana
Umama onabantwana abahlanu wabhala wathi: “Ukususela ekuyifumaneni kwethu kwiveki ephelileyo le DVD ithi, Phulaphula, Thobela Uze Usikelelwe, sele siyibukele izihlandlo ezimalunga neziyi-50.”
UMillie, oneminyaka eyi-12 nohlala eNgilani, unomntakwabo uThomas, oneminyaka eyi-15 oneDown syndrome. UMillie uthi: “UThomas uneevidiyo zikaSihle kwi-iPad yakhe ukuze akwazi ukubukelisa abahlobo bakhe esikolweni. Uyazithanda iingoma ibe kangangendlela azicula kamnandi ngayo, omnye udade wade walila. Kuyavuyisa ukumbukela.”
UAva, othi xa ezichaza uneminyaka esibhozo, iinyanga ezisithoba neentsuku eziyi-25, uthi: “USihle nodadewabo bayakwazi ukufundisa abantwana.”
UMikaylah uthi: “Ndineminyaka esixhenxe. Enkosi ngeDVD ethi, Phulaphula, Thobela Uze Usikelelwe. Indifundisa ukumamela abazali bam kuba oko kuyamvuyisa uYehova.”
Iyafundisa
Omnye umfana ozoba oopopayi ongelilo iNgqina likaYehova wabukela ividiyo ethi, Abulunganga Ubusela. Wachukumiseka akuva ukuba aba popayi benziwa liqela elincinane labazobi. Wathi: “Ndazi abantu abasebenzela izitudiyo ezinkulu nezincinane zokuzoba oopopayi ibe ndikhe ndifune ukwazi ukuba kunjani ukusebenza kwiindawo ezinjalo. Ekugqibeleni, wonke umsebenzi wabo onzima uphela usiba yinto ehlekisa abantu iiyure nje ezimbalwa, kube kuphelele apho. Oopopayi benu bona bayabutshintsha ubomi babantwana, babafundisa okulungileyo baze babancede benze izigqibo ezifanelekileyo. Nenza into entle nenceda abantu.”
Abazali emhlabeni wonke bayavumelana nala mazwi. Omnye umama wathi: “Unyana wam oneminyaka emithathu, uQuinn, wayebukele ividiyo ethi, Ukuba Ngumhlobo KaYehova. Kwathi kusenjalo, wandijonga, wabeka isandla sakhe esifubeni waza wathi: ‘Mama, kuyandivuyisa ukubukela le vidiyo.’ ”


text:
Ngaba IBhayibhile Ingandinceda Xa Ndixinezeleke Engqondweni?
Impendulo yeBhayibhile
Ewe, kuba olona ncedo lubalaseleyo luvela “
kuThixo, obathuthuzelayo aze abomeleze yaye abahlaziye abaxinezeleke ingqondo.”—2 Korinte 7:6, The Amplified Bible.
Indlela uThixo abanceda ngayo abo baxinezeleke ingqondo
Amandla. UThixo “
uya kukuhlaziya akuvuselele,” kungekhona ngokususa zonke iingxaki onazo, kodwa ngokuphendula imithandazo yakho xa umcela ukuba akuphe amandla okumelana nazo. (Filipi 4:13) Qiniseka ukuba uhlala elungele ukuphulaphula, kuba iBhayibhile ithi: “
UYehova usondele kwabo baphuke intliziyo; yaye abo bamoya utyumkileyo uyabasindisa.” (INdumiso 34:18) Eneneni, uThixo uyakuva kwanaxa uzama ukucela uncedo qha ungazi ukuba mawuqale phi.—Roma 8:26, 27.
Imizekelo emihle. Omnye umbhali weBhayibhile wathandaza kuThixo wathi: “
Ndibiza kuwe xa ndiphelelwe lithemba.” Lo mdumisi wathuthuzeleka xa wakhumbulayo ukuba uThixo akabenzi abantu bazive benetyala. Wathi kuThixo: “
Ukuba ubugcina iingxelo zezono zethu, ngubani obenokuphepha ukubekwa? Kodwa wena uyasixolela, ukuze simangaliswe.”—INdumiso 130:1, 3, 4, Good News Translation.
Ithemba. Nakubeni uThixo esithuthuzela ngoku, uthembise ukuphelisa zonke iingxaki ezibangela ukuxinezeleka kwengqondo. Xa ezalisekisa eso sithembiso, “
izinto zangaphambili [eziquka ukuxinezeleka kwengqondo] aziyi kukhunjulwa, zinganyuki zithi qatha entliziyweni.”—Isaya 65:17.
Phawula: Ngoxa amaNgqina kaYehova eqonda ukuba uThixo uyalunikela uncedo, ayaya kwagqirha xa egula kwanaxa exinezelekile engqondweni. (Marko 2:17) Noko ke, asinikeli macebiso ngamayeza afanele asetyenziswe ngabantu; sivakalelwa kukuba umntu ufanele azenzele isiqqibo kwimiba enjalo.
Funda Okungakumbi
Ucinga Ngokuzibulala?
Yintoni enokubangela umntu ajonge ukufa njengomhlobo?
Indlela Yokuhlangabezana Noxinezeleko
Funda ngezinye iindlela zonyango kunye neengxaki abajamelana nazo abo banoxinezeleko.
Uncedo Oluvela ‘KuThixo Wentuthuzelo’
UThixo uyayazi ukuba yintoni ebangela uxinezeleko nendlela yokunceda abo baxinezelekileyo. ILizwi lakhe liyasithuthuzela.


text:
VANDENS GRĘŽINIAI, UABIkhadi engabonakaliyo
VANDENS GRĘŽINIAI, UAB
Amandla kunye nezibonelelo zendalo, Amanzi, Construction, ireal estate, Eliziqeqeshayo, Energy alternative +24
Ushicelelo
I-V 7:00-16:00
- VANDENS GRĘŽINIAI, UAB
Imephu
Umsebenzi udidi
Amandla kunye nezibonelelo zendalo, Amanzi, Construction, ireal estate, Eliziqeqeshayo, Energy alternative, Eziluncedo, eluncedo, Iimpompo zamanzi, Iimpompo zamanzi waste, Iinkqubo zamanzi, Ijiyoloji, Imisebenzi zokomba, Imithombo yamanzi, Imitshini, izixhobo, Inkqubo yonikezelo lwamanzi, Izibonelelo, Izityalo unyango zebhayoloji, Izixhobo zokucoca, Izixhobo zokucoca, Kugrunjwe, Kwiinkampani zokwakha, Mingxuma, Quarry, Ubonelelo ngamanzi, Ukhuselo lokusingqongileyo, Umsebenzi design, Unyango amdaka, Uyilo, Yokucocwa kwamanzi, Zitsala
Ikhowudi qr
vCard
Website
Igama site: VANDENS GRĘŽINIAI


text:
ISIERRA LEONE NEGUINEA
Sasinda Kumajoni Angabavukeli-mbuso
UAndrew Baun
WAZALWA Ngo-1961
WABHAPTIZWA Ngo-1988
INGXELO YOBOMI Ngexesha eyaqhambuka ngayo imfazwe ngo-1991, wayenguvulindlela othe ngxi ePendembu, kwiMpuma Koloni, eSierra Leone.
NGENYE imva kwemini abavukeli bangena kwidolophu yethu, badubul’ emoyeni ngemipu yabo kangangeeyure ezimbini. Abanye kwaba bavukeli babeseziidyongo, besindwa nayiloo mipu yabo. Babemdaka, beneenwele ezidlakadlaka, ibe babebonakala betye iziyobisi.
Ngosuku olulandelayo kwaqaliswa ukubulawa kwabantu. Abantu babesenzakaliswa okanye babulawe. Amabhinqa ayedlwengulwa. Kwakukubi. UMzalwan’ uAmara Babawo, intsapho yakhe nabantu abane abanomdla bazimela endlwini yam. Sasisoyika.
Kungekudala inkumanda yabavukeli-mbuso yafika yasiyalela ukuba, ngemini elandelayo masiye kuqeqeshelwa umkhosi. Sasizimisele ukungathath’ icala kwezopolitiko nangona ukwala kwakuthetha ukuba siza kufa. Sathandaza ngobo busuku. Savuka ekuseni, safunda itekisi yosuku saza salinda abavukeli. Abazange bafike.
“Nifunda itekisi yosuku. Nifanele ukuba ningamaNgqina kaYehova”
Kamva inkumanda yabavukeli namadoda amane athimba indlu yam. Bathi masingayi ndawo. Ngenxa yoko saqhubeka sibamba iintlanganiso rhoqo ibe sasiqhuba netekisi yosuku. Amanye amajoni athi: “Nifunda itekisi yosuku. Nifanele ukuba ningamaNgqina kaYehova.” Ayengenamdla eBhayibhileni kodwa ayesihlonela.
Ngenye imini, inkumanda enkulu yeza kuhlola iqela lomkhosi elalihlala kwam. Yabulisa uMzalwan’ uBabawo yaza yamxhawula. Ithetha namajoni yathi: “Le ndoda sisikhulu sethu sonk’ apha. Ukuba kukhe kwawa nesuntswana nje lonwele kuyo okanye kwaba ihlala nabo, nisengxakini. Niyandiva?” Baphendula bathi: “Ewe mhlekazi!” Emva koko inkumanda yasinika ileta eyalela iRevolutionary United Front ukuba ingasenzakalisi ngenxa yokuba sasingenabungozi.
Kwiinyanga eziliqela kamva, abavukeli-mbuso balwa bodwa, ngenxa yoko sabalekela elumelwaneni eLiberia. Apho sahlutshwa lelinye iqela labavukeli-mbuso. Sathi kulo: “SingamaNgqina kaYehova.” Elinye ijoni lasibuza: “Uthini uYohane 3:16?” Xa sacengceleza loo vesi lasiyeka sahamba.
Kamva sadibana nenye inkumanda yabavukeli-mbuso eyayalela mna noMzalwan’ uBabawo ukuba sihambe nayo. Sasisoyika ukufa. Le nkumanda yasixelela ukuba yakha yafunda namaNgqina ngaphambi kwemfazwe. Yasipha imali yaza yathatha ileta eyayikuthi yayisa kubazalwana abakwibandla elikufutshane. Kungekudala emva koko, kwafika abazalwana ababini besiphathele izinto zoncedo baza basisa kwindawo ekhuselekileyo.


text:
Ngaba Ubusazi?
Ngaba simele siyikholelwe into yokuba ngexesha lamandulo umntu wayehlwayela ukhula kwintsimi yomnye umntu?
KWINCWADI kaMateyu 13:24-26 uYesu wathi: “Ubukumkani bamazulu bufaniswa nomntu owahlwayela imbewu entle entsimini yakhe. Kwathike xa baleleyo abantu, kwafika utshaba lwakhe lwahlwayela ukhula phakathi kwengqolowa, lwemka. Lithe ke lakuhluma ikhaba laza lavelisa isiqhamo, lwandula ke ukubonakala nokhula.” Ababhali abathile bayayithandabuza into yokuba lo mzekeliso wawuthetha ngento eyayisenzeka nyhani. Kodwa imibhalo yamandulo engomthetho wamaRoma ibonisa ukuba le nto yayisenzeka.
Esiny’ isichazi-magama seBhayibhile sithi: “Ngokomthetho wamaRoma, yayikukwaphula-umthetho ukuhlwayela ukhula kwintsimi yomnye umntu kuba usithi ubuyisa izitya. Into yokuba kubekho loo mthetho ibonisa ukuba oku kwakuyinto eqhele ukwenzeka.” Umphengululi wezomthetho uAlastair Kerr ucacisa athi, ngo-533 C.E., uMlawuli ongumRoma uJustinian wapapasha iDigest, eyayisithi gqaba-gqaba ngomthetho wamaRoma kwaye icaphula nabantu ababesazi umthetho ngexesha lakudala (malunga no-100 ukuya ku-250 C.E.) Ngokutsho kwale Digest yakhe, isazi ngomthetho, u-Ulpian wathetha ngetyala elachotshelwa nguCelsus, umlawuli ongumRoma wenkulungwane yesibini. Kwakuhlwayelwe ukhula kwintsimi yomnye umntu lwaza lonakalisa oko kwakulinyiwe. Le Digest ithetha ngembuyekezo eyayinokufunyanwa ngumnini okanye ngumntu oqeshe ifama, kuloo mntu ubangele ukuba alahlekelwe.
Into yokuba le ntlondi yayisenzeka kwimimandla eyayiphethwe ngamaRoma ngexesha lamandulo ibonisa ukuba uYesu wayezekelisa ngento eyayisenzeka ngokwenene.
AmaRoma azinika inkululeko engakanani iinkokeli zamaYuda ngenkulungwane yokuqala?
NGELI XESHA kwaYuda kwakulawula amaRoma awayemelwa yirhuluneli enomkhosi. Eyona nto yayiyenza kukuqokelela irhafu iyithumele eRoma nokugcina uxolo nocwangco. AmaRoma ayengafuni nokuzibona izenzo ezingekho mthethweni ibe ayebohlwaya abo babangela uqhushululu. Kodwa eminye imibandela ephathalele ukulawulwa kwephondo ayeyiyekela kwiinkokeli zasekuhlaleni.
ISanhedrin yayiyinkundla ephakamileyo yamaYuda kwaye yayisongamela imicimbi enokuthanani nomthetho wamaYuda. Zazikho nezinye iinkundla ezingaphantsi kunayo kulo lonke elakwaYuda. Kusenokwenzeka ukuba amatyala amaninzi asekuhlaleni nawolwaphulo-mthetho ayexoxwa kwezi nkundla ibe abalawuli bamaRoma babengazikhathazi ngawo. Kodwa ke ezi nkundla zazingakwazi ukukhupha isigwebo sokufa, kuba yayingamaRoma kuphela awayenokwenza loo nto. Isihlandlo esaziwayo ekungazange kwenzeke oko kuso, kuxa amalungu eSanhedrin achophela ityala likaStefano aza ayalela ukuba axulutywe ngamatye de afe.—IZe. 6:8-15; 7:54-60.
Ngoko, iSanhedrin yayinegunya lokulawula elikhulu. Umphengululi, uEmil Schürer uthi: “Eyona nto yayiyenza yeke-yeke inkululeko yayo kukuba amaRoma ayenokulichophela ityala ade aligwebe nanini na ethanda. Ayekwenza oko xa ecinga ukuba kuvukelwa urhulumente.” Oko kwakha kwenzeka xa inkumanda yomkhosi uClaudius Lysias yavalela umpostile uPawulos, owayengummi waseRoma.—IZe. 23:26-30.


text:
Imibuzo Yabafundi . . .
Ngaba Bonke Abantu Banethuba Lokumazi UThixo?
Xa wayebuzwa ukuba nguwuphi owona mthetho mkhulu, uYesu wathi: “Uze umthande uYehova uThixo wakho ngentliziyo yakho iphela nangomphefumlo wakho uphela nangengqondo yakho iphela.” (Mateyu 22:37) Noko ke, ngaphambi kokuba abantu bamthande uThixo, kufuneka bamazi kakuhle. (Yohane 17:3) Ngaba sonke siya kuze simazi kakuhle?
Incwadi esenza simazi kakuhle uThixo yiBhayibhile. (2 Timoti 3:16) Kumazwe amaninzi iBhayibhile ifumaneka lula yaye abantu basenokukhuthazwa ukuba bafunde iBhayibhile rhoqo ukuze bafumane ulwazi oluchanileyo ngoThixo. (Mateyu 28:19) Abanye bakhuliswa ngabazali abangamaKristu, abasoloko bebafundisa ngoThixo abantwana babo.—Duteronomi 6:6, 7; Efese 6:4.
Noko ke, abanye abasoloko bewafumana amathuba afana nalawo. Abanye abantu baye baxhatshazwa baza abathandwa ngabazali babo. (2 Timoti 3:1-5) Kusenokuba nzima kubantu abakhuliswe kanjalo ukumjonga uThixo njengoBawo wasezulwini onothando. Abanye abayanga kangako nasesikolweni, nto leyo ebenza bangakwazi ukuyifunda kakuhle iBhayibhile. Kuphinda kubekho nabanye abaye bamfanyekiswa ziimfundiso zonqulo lobuxoki okanye bahlala kwiintsapho, imimandla okanye amazwe apho bengavunyelwayo abantu ukuba bafunde iBhayibhile. (2 Korinte 4:4) Ngaba iimeko zabo bantu ziyabathintela ukuba bafunde ngoThixo baze bamthande?
UYesu wavuma ukuba iimeko zabanye abantu ziya kwenza kube nzima ukumthanda nokumthobela uThixo. (Mateyu 19:23, 24) Noko ke, uYesu waxelela abafundi bakhe ukuba nangona kusenokubakho iimeko eziyimiqobo kwimpumelelo yabantu, “kuThixo izinto zonke zinako ukwenzeka.”—Mateyu 19:25, 26.
Khawuqwalasele ezi zibakala zilandelayo: UYehova uThixo uye wenza ukuba iLizwi lakhe iBhayibhile libe yeyona ncwadi isasazwa ngaphezu kwayo nayiphi na enye. IBhayibhile yaxela kwangaphambili ukuba iindaba ezilungileyo ngoThixo nenjongo yakhe ngomhlaba ziya kushunyayelwa “kuwo wonke umhlaba omiweyo.” (Mateyu 24:14) Namhlanje amaNgqina kaYehova ashumayela ezo ndaba zilungileyo kumazwe angaphezu kwama-230 yaye enza uncwadi oluthetha ngeBhayibhile ngeelwimi ezimalunga nama-500. Kwanabo bangakwaziyo ukufunda iBhayibhile banokufunda okungakumbi ngoThixo oyinyaniso ngokondela izinto azidalileyo.—Roma 1:20.
Ukongezelela koko iLizwi likaThixo lithi: “UYehova uyazigocagoca zonke iintliziyo, akuqonde konke ukutyekela kweengcamango. Ukuba uthe wamfuna, uya kumfumana.” (1 Kronike 28:9) Ngoko ke nangona uYehova engathembisi ukuba bonke abantu baya kuba nethuba elifanayo, uyaqiniseka ukuba bonke abantu abanyanisekileyo baya lifumana ithuba lokufunda ngaye. Uya kude avuse nabantu abafa bengazange balifumane elo thuba ukuze bafunde ngaye kwihlabathi elitsha.—IZenzo 24:15.
Funda Okungakumbi
Unokuluqonda Njani Unqulo Lokwenyaniso?
Ngaba lunye kuphela unqulo lokwenyaniso? Funda ngezinto ezintlanu awathi uYesu lwaluza kubonwa ngazo unqulo lokwenyaniso.


text:
POLITECA, UABIkhadi engabonakaliyo
POLITECA, UAB
Abatyhidi, Amandla kunye nezibonelelo zendalo, Amatanki, Amatanki, Construction, ireal estate +47
Ushicelelo
I-V 8:00-17:00
- POLITECA, UAB
Iziqinisekiso
Imephu
Umsebenzi udidi
Abatyhidi, Amandla kunye nezibonelelo zendalo, Amatanki, Amatanki, Construction, ireal estate, Efektri, Electrode welding, Ezite- entanjeni, Furnitura, Galvanization, Ifenitshala, Iibhodi, Iitoti wefestile, Imele, Imitshini, izixhobo, Intengiso yangaphandle, Intengiso, upapasho, Itoti, Izakhiwo metal izakhiwo, Izakhiwo roof, Izikhululo gas, Izixhobo sepetroli, Kwiindawo ezigcina, Leaderboard, Lezothutho, ukuthuthwa, Lwefestile, Lwefestile yangaphandle window, Metal cutting, Metal kugoba, Metal ngezinyuko, Metal welding, Metal weqondo, Noshishino, imveliso, Sheet intsimbi, Stairs, Steel, Stone processing, Stone products, Ubiyelo, Ukuveliswa ifanitshala, Ukwakhiwa metal, Umzimveliso, Welding, Yokwakha isakhiwo, Yokwakha isakhiwo, Yorhwebo impahla, Zeentengiso advertising, Zenkcenkce, Zenkcenkce, Zesinyithi nentsimbi iimveliso, Zikaloliwe, Zokuxhoma
Ikhowudi qr
vCard
Website
Igama site: Politeca - Metalo gaminiai


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Kwathi emva kweentsuku ezininzi+ kwafika ilizwi likaYehova kuEliya ngonyaka wesithathu, lisithi: “Hamba, uye kuzibonakalisa kuAhabhi, njengoko ndizimisele ukunisa imvula phezu komhlaba.”+
2 Ngako oko uEliya wahamba waya kuzibonakalisa kuAhabhi, ngoxa indlala yayiqatha+ eSamariya.
3 Ngelo xesha, uAhabhi wabiza uObhadiya, owayephethe indlu.+ (Ke kaloku uObhadiya wayezingqine emoyika kakhulu+ uYehova.
4 Ngenxa yoko kwathi uIzebhele+ akubanqumla abaprofeti bakaYehova,+ uObhadiya wathabatha abaprofeti abalikhulu wabafihla emqolombeni ngamashumi amahlanu, yaye wayebabonelela ngesonka namanzi.)+
5 Waza uAhabhi wahlabela mgama wathi kuObhadiya: “Yiya elizweni kuyo yonke imithombo yamanzi nakuzo zonke iintlambo. Mhlawumbi singafumana ingca eluhlaza,+ ukuze siwagcine ephila amahashe neemeyile ukuze kungaphindi kunqunyulwe izilo ezingakumbi.”+
6 Ngoko bahlulelana ngalo ilizwe ababeza kudlula kulo. UAhabhi wahamba yedwa ngenye indlela, waza uObhadiya wahamba yedwa ngenye indlela.+
7 Njengoko wayeqhubeka esendleleni uObhadiya, uEliya wamhlangabeza.+ Kwaoko wamqonda waza wawa ngobuso+ wathi: “Nguwe na lo, nkosi yam+ Eliya?”
8 Kwaye yena wathi kuye: “Ndim. Hamba, uthi kwinkosi yakho,+ ‘Nanku uEliya.’”
9 Kodwa wathi: “Sisiphi isono+ endisenzileyo ukuba umkhonzi wakho umbeke esandleni sika-Ahabhi ukuze andibulale?
10 Njengoko uYehova uThixo wakho ephila,+ akukho luhlanga okanye bukumkani engathumelanga ukuba uye kukhangelwa kulo inkosi yam. Emva kokuba bethe, ‘Akakho apha,’ wabufungisa ubukumkani nohlanga ukuba akufumaneki.+
11 Kwaye ngoku uthi, ‘Hamba, uthi kwinkosi yakho: “Nanku uEliya.”’
12 Yaye kusenokwenzeka ukuba, ndakuba ndimkile kuwe,+ wandule umoya kaYehova ukuthwalele apho ndingaziyo; ndize ndiye kuxelela uAhabhi, angakufumani, andibulale,+ njengoko umkhonzi wakho ebemoyika uYehova ukususela ebuntwaneni.+
13 Ayixelelwanga na inkosi yam oko ndakwenzayo xa uIzebhele wabulala abaprofeti bakaYehova, indlela endabafihla ngayo abaprofeti bakaYehova, amadoda alikhulu ndawafaka ngamashumi amahlanu emqolombeni,+ ndaza ndaqhubeka ndibabonelela ngesonka namanzi?+
14 Yaye ngoku uthi, ‘Hamba, uthi kwinkosi yakho: “Nanku uEliya.”’ Yaye uya kundibulala.”+
15 Noko ke, uEliya wathi: “Njengoko uYehova wemikhosi+ endimi phambi kwakhe ephila,+ namhlanje ndiza kuzibonakalisa kuye.”
16 Ngako oko uObhadiya wemka waya kuhlangabeza uAhabhi waza wamxelela; waza ngoko uAhabhi wayokuhlangana noEliya.
17 Kwathi kamsinya nje akuba uAhabhi embonile uEliya, ngokukhawuleza uAhabhi wathi kuye: “Nguwe na lo, wena umzisela ishwangusha uSirayeli?”+
18 Yena wathi: “Andimziselanga shwangusha+ uSirayeli, kodwa nguwe olizisileyo nendlu kayihlo,+ ngenxa yokuba niye nayishiya imiyalelo kaYehova,+ naza nalandela ooBhahali.+
19 Ke kaloku thumela, ndiqokelelele wonke uSirayeli ndawonye kwiNtaba yeKarmele+ kunye nabaprofeti bakaBhahali+ abangamakhulu amane anamashumi amahlanu nabaprofeti besibonda esingcwele+ abangamakhulu amane, abadla etafileni kaIzebhele.”+
20 Yaye uAhabhi wathumela phakathi kwabo bonke oonyana bakaSirayeli waza wabaqokelelela ndawonye abaprofeti+ kwiNtaba yeKarmele.
21 Wandula ke uEliya wasondela ebantwini bonke waza wathi: “Koda kube nini na nimbaxa?+ Ukuba uYehova nguTHIXO oyinyaniso, landelani yena;+ kodwa ukuba nguBhahali, landelani yena.” Yaye abantu abazange batsho nelizwi ukumphendula.
22 Waza uEliya wahlabela mgama wathi ebantwini: “Ndim umprofeti kaYehova oseleyo,+ ndim kuphela, ngoxa abaprofeti bakaBhahali ingamadoda angamakhulu amane anamashumi mahlanu.
23 Ke kaloku mabasinike amathole eenkomo aziinkunzi abe mabini, baze bazikhethele ithole lenkomo eliyinkunzi libe linye, balinqunqe balibeke phezu kweenkuni, kodwa bangafaki mlilo kulo. Kwaye mna ndiya kulungisa elinye ithole lenkomo eliyinkunzi, ndize ndilibeke phezu kweenkuni, kodwa andiyi kufaka mlilo kulo.
24 Nize nibize egameni lothixo wenu,+ nam ndiya kubiza egameni likaYehova; yaye kuya kuthi uTHIXO wenyaniso ophendule ngomlilo+ abe nguTHIXO wenyaniso.”+ Baphendula bonke abantu bathi: “Le nto ilungile.”
25 Wathi ke uEliya kubaprofeti bakaBhahali: “Zinyuleleni kuqala ithole lenkomo eliyinkunzi libe linye nililungise, ngenxa yokuba nibaninzi; nize nibize egameni lothixo wenu, kodwa ningafaki mlilo kulo.”
26 Ngako oko balithabatha ithole lenkomo eliyinkunzi awayebanike lona. Balilungisa, baza baqhubeka bebiza egameni likaBhahali ukususela kusasa de kwayimini enkulu, besithi: “Owu Bhahali, siphendule!” Kodwa akuzange kubekho lizwi,+ yaye akuzange kubekho uphendulayo.+ Baqhubeka bexhentsa bejikeleza isibingelelo ababesenzile.
27 Kwathi emini enkulu uEliya wahlekisa+ ngabo wathi: “Waphakamiseni amazwi enu, kuba unguthixo;+ kumele ukuba kukho umbandela azixhalabise ngawo, makube usazithuma.+ Okanye mhlawumbi ulele, kufanele avuke!”+
28 Bawaphakamisa amazwi abo, bezicenta+ ngezinkempe neencula ngokwesiko labo, kwade kwatsaza igazi kubo.
29 Kwathi kamsinya nje kwakudlula imini enkulu baqhubeka bezenza abaprofeti+ de kwanyuswa umnikelo wokudla okuziinkozo, akuzange kubekho lizwi, yaye akuzange kubekho uphendulayo, akuzange kunikelwe ngqalelo.+
30 Ethubeni uEliya wathi kubo bonke abantu: “Sondelani kum.” Ngoko bonke abantu basondela kuye. Wandula ke walungisa isibingelelo sikaYehova esasichithiwe.+
31 Ngoko uEliya wathabatha amatye alishumi elinesibini, ngokwenani lezizwe zoonyana bakaYakobi, elalifike kubo ilizwi likaYehova,+ lisithi: “Igama lakho liya kuba nguSirayeli.”+
32 Kwaye waqhubeka esakha ngamatye isibingelelo+ egameni likaYehova,+ wenza nomsele, olingana nendawo ehlwayelwe umlinganiselo weembewu ezimbini zeseha, macala onke esibingelelo.
33 Emva koko walungisa iinkuni+ waza walinqunqa ithole lenkomo eliyinkunzi, walibeka phezu kweenkuni. Yaye wathi: “Zalisani iingqayi ezinkulu ezine ngamanzi nize niwagalele phezu komnikelo otshiswayo naphezu kweenkuni.”
34 Wandula ke wathi: “Phindani kwakhona.” Ngoko baphinda kwakhona. Kodwa wathi: “Phindani okwesithathu.” Ngoko baphinda okwesithathu.
35 Ngaloo ndlela amanzi aya esibingelelweni asijikeleza sonke, kwaye umsele nawo wazala ngamanzi.
36 Kwathi ngelo xesha+ lokunyuka komnikelo wokudla okuziinkozo umprofeti uEliya wasondela waza wathi: “Owu Yehova, THIXO ka-Abraham,+ kaIsake+ noSirayeli,+ yenza kwaziwe namhlanje ukuba unguThixo kwaSirayeli+ yaye mna ndingumkhonzi wakho nezi zinto zonke ndizenze ngokwelizwi lakho.+
37 Ndiphendule, Owu Yehova, ndiphendule, ukuze esi sizwana sazi ukuba wena, Yehova,+ unguTHIXO oyinyaniso yaye wena uziguqule iintliziyo zaso.”+
38 Wawa ke umlilo+ kaYehova, wawudla wawugqiba umnikelo otshiswayo+ neenkuni namatye nothuli, namanzi awayesemseleni wawakhotha.+
39 Bakukubona oko abantu bonke, ngoko nangoko bawa ngobuso+ baza bathi: “UYehova nguTHIXO oyinyaniso! UYehova nguTHIXO oyinyaniso!”
40 Wandula ke uEliya wathi kubo: “Babambeni abaprofeti bakaBhahali! Ningavumeli namnye kubo abaleke!” Kwaoko bababamba, waza uEliya wabazisa entlanjeni yaseKishon,+ wababulalela apho ngogonyamelo.+
41 Ke kaloku uEliya wathi kuAhabhi: “Hamba, uye kudla usele;+ kuba kuvakala isandi sengxokozelo yezantyalantyala zemvula.”+
42 Yaye uAhabhi wenyuka waya kudla wasela. Ke yena uEliya, wenyuka waya encotsheni yeKarmele waza wabuthuma emhlabeni+ wafaka nobuso bakhe phakathi kwamadolo akhe.+
43 Wandula wathi kumlindi wakhe: “Nceda unyuke. Khangela kwicala elingaselwandle.” Ngoko wenyuka wajonga waza wathi: “Akukho nto konke konke.” Yaye wahlabela mgama wathi, “Buyela kwakhona,” kwada kwaba zizihlandlo ezisixhenxe.+
44 Yaye kwathi ngesihlandlo sesixhenxe wathi: “Khangela! Kukho ilifu elincinane elinjengentende yomntu linyuka liphuma elwandle.”+ Waphinda wathi: “Nyuka, uthi kuAhabhi, ‘Bopha!+ Uze uhle ukuze izantyalantyala zemvula zingakubambezeli!’”
45 Yaye kwathi ngelo xesha amazulu aba mnyama ngamafu nomoya+ kwaza kwana izantyalantyala zemvula.+ Yaye uAhabhi waqhubeka ekhwele waya eYizereli.+
46 Yaye isandla sikaYehova saba noEliya,+ wabhinqa esinqeni sakhe+ waza wabaleka phambi kuka-Ahabhi waya kutsho eYizereli.+
Yithumele
Yithumele
1 Kumkani 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SAHLUKO SESHUMI ELINESIHLANU
Wamela Abantu BakaThixo
1-3. (a) Yintoni eyayinokwenza uEstere oyike ukuya kumyeni wakhe? (b) Yiyiphi imibuzo esiza kuyixubusha ngoEstere?
UESTERE wazama ukuthoba ixhala njengoko wayesondela kwibhotwe lakomkhulu eShushan. Kwakungelulanga. Yonke into eyayikweli bhotwe yayenzelwe ukukushiya ubamb’ ongezantsi
2 Umyeni wakhe! Wayahluke kakhulu uAhaswerosi kwindoda eyayinokufunwa yiyo nayiphi na intombi yomYuda ethembekileyo! * Wayengalandeli umzekelo wamadoda anjengoAbraham, owathobela uThixo waza waphulaphula umfazi wakhe uSara. (Gen. 21:12) Ukumkani wayengazi nowathwethwa okanye engazi kangako ngoThixo kaEstere uYehova, nangoMthetho wakhe. Kodwa uAhaswerosi wayewazi umthetho wamaPersi, owawungamvumeli uEstere ukuba enze le nto wayecinga ukuyenza. Yayiyintoni leyo? Kaloku, umthetho wawusithi nabani na oza kukumkani wasePersi engabizwanga wayefanele abulawe. UEstere wayengabizwanga kodwa wayesiya kukumkani. Njengoko wayesondela kwintendelezo engaphakathi enetrone kakumkani nawayeza kubonakala eseza xa ekuyo, mhlawumbi wayezixelela ukuba uya kwantsonga-nyawana.
3 Kwakutheni ukuze abeke ubomi bakhe esichengeni? Yintoni esinokuyifunda kukholo lweli bhinqa? Okokuqala, makhe sibone ukuba kwenzeka njani ukuba uEstere abe yikumkanikazi yamaPersi.
Imvelaphi KaEstere
4. Wayenemvelaphi enjani uEstere, ibe kwenzeka njani ukuba aye kuhlala nomzala wakhe uMordekayi?
4 UEstere wayeyinkedama. Akukho nto ingako esiyaziyo ngabazali bakhe abamthiya ngokuba nguHadasa, igama lesiHebhere elithetha umdubulo wentyatyambo emhlophe. Emva kokusweleka kwabazali bakaEstere, esinye sezalamane zakhe, indoda enobubele egama linguMordekayi, yaba nemfesane. Babezalana, kodwa uMordekayi wayemdala kuye. Wamthatha uEstere weza kuhlala naye waza wamkhulisa.
5, 6. (a) UMordekayi wamkhulisa njani uEstere? (b) UEstere noMordekayi babephila ubomi obunjani eShushan?
5 UMordekayi noEstere babeziimbacu zamaYuda kwelo komkhulu lasePersi, mhlawumbi kwakufuneka banyamezele impatho engentle ngenxa yonqulo lwabo noMthetho ababezama ukuwulandela ngokungqongqo. Kodwa umele ukuba uEstere wasondela ngakumbi kuMordekayi njengoko wayemfundisa ngoYehova, uThixo onenceba owahlangula abantu bakhe izihlandlo ezininzi ngaphambili
6 Kubonakala ukuba uMordekayi wayeligosa elithile kwibhotwe laseShushan, wayesoloko engasesangweni nezinye izicaka zikakumkani. (Estere 2:19, 21; 3:3) Asinakuqiniseka ukuba wayesenza ntoni uEstere ekukhuleni kwakhe, kodwa umele ukuba wayenyamekela umza wakhe nekhaya labo ekusenokwenzeka ukuba lalingenabunewunewu yaye lingaphesheya komlambo. Mhlawumbi wayekuthanda ukuya emarikeni eShushan, apho iingcibi zegolide nesilivere nabanye abarhwebi babethengisa khona izinto zabo. Ifanele ukuba yayingathi qatha nokuthi qatha engqondweni kaEstere into yokuba ngenye imini uya kuba nazo ezo zinto.
‘Wayemhle Ngembonakalo’
7. Kwakutheni ukuze uVashti ayekiswe ukuba ngukumkanikazi, ibe waba yintoni umphumo woko?
7 Ngenye imini, eShushan kwakuthe ndii ngamarhe ombhodamo owawusenzeka kwakumkani. Kwisihikahika sesidlo uAhaswerosi awayesenzele izihandiba zakhe, wabiza ukumkanikazi uVashti owayeyimbelukazi emanz’ andonga, owayesidla namanina. Kodwa uVashti akazange avume. Eziva ethotyiwe kwaye eligqabi ngumsindo, ukumkani wabuza kumaphakathi akhe ukuba kwenziwe ntoni kuVashti. Kwagqitywa kwelithini? Wayekiswa ukuba yikumkanikazi. Izicaka zikakumkani zehla zinyuka elizweni zikhangela amagqiyazana; ukumkani wayeza kukhetha ukumkanikazi omtsha phakathi kwawo.
8. (a) Yintoni eyayinokubangela ukuba uMordekayi abe nexhala ngoEstere njengokuba wayekhula? (b) Ucinga ukuba sinokuyisebenzisa njani imbono elungeleleneyo yeBhayibhile ngobuhle bangaphandle? (Funda neMizekeliso 31:30.)
8 Sinokuba nomfanekiso-ngqondweni kaMordekayi emana ukumondela, ezidla ngaye kodwa enexhala njengokuba wayekhula loo dadewabo, esiya esiba yimbelukazi ephandla abafana. Sifunda oku: “Eli bhinqa liselula lalimile kakuhle, lilihle nangembonakalo.” (Estere 2:7) IBhayibhile ichaza ubuhle ngendlela elungeleleneyo
9. (a) Kwenzeka ntoni xa izicaka zikakumkani zabona uEstere, ibe kutheni kumel’ ukuba kwakubuhlungu ukwahlukana noMordekayi? (b) Kwakutheni ukuze uMordekayi avumele uEstere ukuba atshate umntu ongakholwayo? (Quka nebhokisi.)
9 Izicaka zikakumkani zambona uEstere. Zamthatha kuMordekayi, zahamba naye zamsa ebhotwe ngaphesheya komlambo. (Estere 2:8) Kumele ukuba kwakunzima ukwahlukana, kuba ulwalamano lwabo lwalufana nolwentombi noyise. UMordekayi wayengenakuthanda ukuba le ntombi itshate nomntu ongakholwayo, kwanokumkani lowo, kodwa kwakungekho nto anokuyenza. * Umele ukuba uEstere wawaphulaphula ngenyameko amacebiso kaMordekayi ngaphambi kokuba ahambe! Njengoko wayesiya komkhulu eShushan, ingqondo yakhe yayithatha ibeka. Zaziza kuba njani iimeko zale ndawo aya kuyo?
Wayethandwa ‘Nguye Wonke Ubani Owayembona’
10, 11. (a) Imeko yokuphila entsha kaEstere yayinokumchaphazela njani? (b) UMordekayi wayibonisa njani inkxalabo ngoEstere?
10 UEstere wazibona sele ekwindawo awayengayazi kwaphela nentsha kuye. Wayengomnye ‘wamabhinqa aselula’ awayevela kwiimbombo zone zoBukhosi basePersi. Afanele ukuba ayenamasiko, iilwimi nezimo zengqondo ezahlukene kakhulu. La mabhinqa ayephantsi kweliso elibukhali legosa eligama linguHegayi, ayesenziwa mahle ithuba elingangonyaka, ethanjiswa ngeeoli zabafazi. (Estere 2:8, 12) Imeko enjalo yayinokuwenza loo mabhinqa athi phithi bubuhle bawo, azicingele kakhulu aze akhuphisane. Waqhuba njani uEstere?
11 Akakho umntu omele ukuba wayexhalabele uEstere njengoMordekayi. Sifunda ukuba usuku nosuku wayesiya kufutshane nentendelezo yabafazi ukuze azi ngentlalo-ntle kaEstere. (Estere 2:11) Njengoko wayemana esiva ngaye, mhlawumbi ngezicaka zakomkhulu, umele ukuba wayesiba neqhayiya. Ngoba?
12, 13. (a) Abantu ababekunye noEstere babecinga ntoni ngaye? (b) Kutheni sinokuthi uMordekayi wayenokuvuya xa esiva ukuba uEstere akazichazanga ukuba ungumYuda?
12 UHegayi wakholwa nguEstere kangangokuba wamphatha ngobubele, wamnika izicakakazi ezisixhenxe nelona gumbi lisemgangathweni kuloo ndlu yabafazi. Le ngxelo ide ithi: “Ngalo lonke elo xesha uEstere wayezuza inkoleko emehlweni akhe wonk’ ubani owayembona.” (Estere 2:9, 15) Ngaba abantu babemthanda ngenxa nje yobuhle bakhe? Akunjalo, yayingebobuhle kuphela obumenza athandeke.
13 Ngokomzekelo sifunda oku: “UEstere akazange athethe ngabantu bakowabo okanye ngezalamane zakhe, kuba uMordekayi wayembekele umyalelo ukuba angaxeli.” (Estere 2:10) UMordekayi wamyalela ukuba angazichazi ukuba ungumYuda; ngokungathandabuzekiyo wayebona ukuba kubukhosi basePersi, babengathandwa. Umele ukuba wayevuya ngokwenene kukufumanisa ukuba, nangona uEstere wayengasekho phambi kwakhe, wayebonisa ubulumko nokuthobeka.
14. Abantu abaselula banokuwuxelisa njani umzekelo kaEstere namhlanje?
14 Nanamhlanje abaselula banokubavuyisa abazali babo nabantu abaphantsi kweliso labo. Xa bengabonwa ngabazali babo
15, 16. (a) Ukumkani wamthanda ngenxa yantoni uEstere? (b) Kutheni kusenokwenzeka ukuba iinguqu ebomini bukaEstere zazilucelomngeni?
15 Lathi lakufika ixesha lokuba uEstere abonwe ngukumkani, wanikwa ilungelo lokukhetha nantoni na ayifunayo, mhlawumbi ukuze azilungise ngakumbi. Sekunjalo, wathobeka waza akafuna nto ngaphandle kwezo wayezinikwe nguHegayi. (Estere 2:15) Waqonda ukuba ubuhle bubodwa abunakumenza athandwe ngukumkani; ukuthozama nokuthobeka yayizezona mpawu zinqabileyo kwabo bafazi. Ngaba wayechanile?
16 Ingxelo ithi: “Ukumkani wamthanda uEstere ngaphezu kwawo onke amanye amabhinqa, kangangokuba wakholeka ngakumbi wafumana nobubele bothando obungakumbi kuye ngaphezu kwazo zonke ezinye iintombi ezinyulu. Yaye wabeka isigqubuthelo sentloko sasebukhosini entlokweni yakhe waza wamenza ukumkanikazi esikhundleni sikaVashti.” (Estere 2:17) Kumele ukuba kwakunzima kule ntombazana yomYuda ithobekileyo ukuqhelana nale meko
17. (a) UEstere wahlala emthobela ngaziphi iindlela uMordekayi? (b) Kutheni umzekelo kaEstere ubalulekile kuthi namhlanje?
17 UEstere waqhubeka emthobela uMordekayi. Ulwalamano lwakhe namaYuda walugcina luyindaba yakwamkhozi. Ukongezelela koko, xa uMordekayi wamchazela ngeyelenqe lokubulawa kuka-Ahaswerosi, ngokuthobeka uEstere wachazela ukumkani laza elo yelenqe laphanza. (Estere 2:20-23) Wabonisa ukholo kuThixo wakhe ngokuthobeka nokuthobela. Umzekelo kaEstere ufuneka ngamandla kule mihla, kuba lunqabe okwezinyo lenkuku olu phawu lokuthobeka! Kodwa abantu abanokholo lokwenene bayakuxabisa ukuthobela njengoEstere.
Ukholo LukaEstere Luyavavanywa
18. (a) Yintoni esenokuba yabangela ukuba uMordekayi angavumi ukuqubuda kuHaman? (Funda nombhalo osemazantsi.) (b) Amadoda namabhinqa anokholo namhlanje awuxelisa njani umzekelo kaMordekayi?
18 Indoda egama linguHaman yafumana isikhundla esiphakamileyo ebukhosini buka-Ahaswerosi. Ukumkani wamenza inkulumbuso, nentonga yakhe yasekhosi nomntu wesibini ukuba negunya ebukhosini. Ukumkani wade wakhupha umyalelo wokuba bonke abantu baqubude kweli gosa xa belibona. (Estere 3:1-4) Loo mthetho wawuza kubangela ingxaki kuMordekayi. Wayekholelwa ukuba ufanele athotyelwe ukumkani, kodwa anganyhashwa uThixo. Kaloku, uHaman ‘wayengumAgagi.’ Kubonakala ukuba wayephuma kumlibo ka-Agagi, ukumkani wama-Amaleki owabulawa ngumprofeti kaThixo uSamuweli. (1 Sam. 15:33) Ama-Amaleki ayengendawo ngendlela egqith’ emgceni kangangokuba aba ziintshaba zikaYehova namaSirayeli. Uhlanga lwama-Amaleki lwaluqalekisiwe nguThixo. * (Dut. 25:19) UmYuda othembekileyo wayenokuqubuda njani kumAmaleki? Wayengenakuyenza loo nto uMordekayi. Wabonisa inkalipho. Nanamhla oku, amadoda namabhinqa anokholo aye abeka ubomi bawo esichengeni ukuze athobele lo mgaqo: “Simele sithobele uThixo njengomlawuli kunabantu.”
19. Wayefuna ukwenza ntoni uHaman, ibe wameyisela njani ukumkani?
19 UHaman waba lugcwabevu ngumsindo. Kodwa wayengafuni nje ukubulala uMordekayi kuphela. Wayefuna ukubatshayela bonke abantu bakuloMordekayi! UHaman wathetha kakubi ngamaYuda kukumkani. Akazange awabize ngagama, wathi ngabantu abangabalulekanga nganto, “abachithachithiweyo nabahlukileyo abaphakathi kwezizwana.” Into embi nangakumbi kukuba wathi abayithobeli imithetho kakumkani; bayavukela. Wathi uza kuzihlawula ngokwakhe iindleko zokubulawa kwawo onke amaYuda akobo bukhosi. * UAhaswerosi wanika uHaman umsesane wakhe wokutywina ukuze atywine nawuphi na umthetho awenzileyo.
20, 21. (a) Isigwebo sikaHaman sasiza kuwachaphazela njani amaYuda awayeseBukhosini basePersi, kuquka noMordekayi? (b) UMordekayi wambongoza ukuba enze ntoni uEstere?
20 Akuzange kube kudala izithunywa zakomkhulu zathi bhazalala kobo bukhosi bukhulu bamaPersi, zichaza isigwebo sokubulawa kwamaYuda. Khawuthelekelele indlela eyavakalelwa ngayo intsalela eyayiseYerusalem yakuva ngeso sigwebo, apho amaYuda awayevela elubhacweni eBhabhiloni ayezama ukuvuselela isixeko esasingenazo neendonga zokuwakhusela. Mhlawumbi uMordekayi wacinga ngawo, nangabahlobo nezalamane zakhe eShushan, ukuva kwakhe ezi ndaba zibuhlungu. Ebuhlungu, wakrazula iingubo zakhe, wambatha irhonya wazigalela uthuthu entloko, waza wakhala embindini wesixeko. Ngelo xesha, uHaman usela nokumkani, akukho nento le ethi thiki ngentlungu awayeyibangele amaYuda nabahlobo bawo abaseShushan.
21 UMordekayi wayesazi ukuba akanakuhlala nje asonge izandla. Kodwa wayeza kwenza ntoni? UEstere weva ngentlungu yakhe waza wamthumelela iimpahla, kodwa uMordekayi akazange athuthuzeleke. Mhlawumbi wayezibuza ukuba kwakutheni ukuze uThixo wakhe uYehova avumele uEstere owayeyintandane yakhe ahluthwe kuye aze atshatiswe nomlawuli womhedeni. Ngoku sasibonakala isizathu. UMordekayi wathumela umyalezo kukumkanikazi, ebongoza uEstere ukuba athethe nokumkani, ukuba amele “abantu bakowabo.”
22. Yintoni eyenza uEstere woyika ukuya kuvela ngaphambi komyeni wakhe ongukumkani? (Funda nombhalo osemazantsi.)
22 Kumele ukuba kwathi xhungu kuEstere esakuva ezo ndaba. Olu yayilolona vavanyo luqatha lokholo lwakhe. Wayesoyika, kwaye wayiveza loo nto xa waphendula uMordekayi. Wamkhumbuza ngomthetho kakumkani. Ukuya kukumkani engakubizanga kwakuza kuthetha ukufa. Wayenokusinda kuphela xa ukumkani emolulele intonga yobukhosi yegolide. Ngaba uEstere wayenaso isizathu sokulindela ukuba enzelwe loo nceba, emva kwento eyenzeka kuVashti ongazange avume ukuza xa ebizwa ngukumkani? UEstere waxelela uMordekayi ukuba kudlule iintsuku ezingama-30 ukumkani engambizanga! Ukungananzwa kwakhe kwayitsho ingqondo yabethabethana, ezibuza ukuba usathandwa kusini na ngukumkani. *
23. (a) Wathetha waphi amazwi uMordekayi ukuze omeleze ukholo lukaEstere? (b) Kutheni uMordekayi engowokuxeliswa?
23 UMordekayi wamphendula ngokucacileyo uEstere esomeleza ukholo lwakhe. Wathi ukuba uyasilela, amaYuda aya kusindiswa ngenye indlela. Kodwa ngaba uEstere wayemele alindele ukusinda xa sele iqalisile intshutshiso? Apha uMordekayi wabonisa ukuba wayenokholo olunzulu kuYehova, ongenakuze avumele ukuba batshatyalaliswe abantu bakhe zize izithembiso zakhe zingazaliseki. (Yosh. 23:14) Emva koko uMordekayi wabuza uEstere oku: “Ngubani owaziyo enoba uye wafumana isidima sasebukhosini ngenxa yexesha elinje?” (Estere 4:12-14) Ngaba asimele simxelise uMordekayi? Kaloku wayekholose ngokupheleleyo ngoThixo wakhe, uYehova. Ngaba nathi sinjalo?
Ukholo Olunamandla Kunokoyika Ukufa
24. UEstere walubonisa njani ukholo nenkalipho?
24 Lalifikile ixesha lokuba uEstere enze isigqibo. Wacela uMordekayi ukuba amqokelelele amadoda aza kuzila nawo iintsuku ezintathu, waza wathetha la mazwi aye aqhubeka ekho de kube namhlanje nabonisa ukholo nenkalipho: “Ukuba ndimele nditshabalale, manditshabalale.” (Estere 4:15-17) Umele ukuba wathandaza nzulu ngezo ntsuku zintathu kunanini na ngaphambili ebomini bakhe. Ekugqibeleni lade lafika eli xesha. Wanxiba impahla yasebukhosini engayiwayo, esenza yonke into ukuze athimbe umxhelo kakumkani. Emva koko waya kukumkani.
25. Chaza into eyayisenzeka njengoko uEstere wayesondela kumyeni wakhe.
25 Njengokuba bekuchaziwe ekuqaleni kwesi sahluko, uEstere waya entendelezweni kakumkani. Sinokuyithelekelela indlela awayenexhala ngayo, ethandaza ngaphakathi. Wangena entendelezweni awayenokumbona uAhaswerosi ehleli etroneni yakhe. Mhlawumbi wazama ukufunda inkangeleko yobuso bakhe obabuneendevu ezazindindwe kakuhle. Ukuba kwakuza kufuneka alinde, umele ukuba kwakungathi ulinde unaphakade. Kodwa ixesha ladlula waza wambona umyeni wakhe. Ngokuqinisekileyo wothuka, kodwa wathamba akumbona. Wamolulela intonga yakhe yobukhosi yegolide!
26. Kutheni kubalulekile ukuba amaKristu okwenyaniso abe nenkalipho enjengekaEstere, ibe kutheni sinokuthi wayengekabi phi?
26 UEstere wafumana ithuba lokuthetha. Wamela uThixo nabantu bakowabo, emisela umzekelo bonke abakhonzi bakaThixo ukutyhubela imbali. AmaKristu okwenyaniso ayayixabisa imizekelo elolu hlobo. UYesu wathi abafundi bakhe baya kuphawulwa ngothando lwabo lokuzincama. (Funda uYohane 13:34, 35.) Ukuze sibonise uthando olunjalo, kufuneka sibe nenkalipho njengoEstere. Kodwa kwanasemva kokuba uEstere emele abantu bakowabo, kwakungekabi phi. Wayeza kumchazela njani ukumkani ukuba intonga yakhe yasekhosi, uHaman, yayiqulunqa iyelenqe elingendawo? Wayeza kubahlangula njani abantu bakhe? Le mibuzo siza kuyiphendula kwinqaku elilandelayo.
^ isiqe. 2 Kucingelwa ukuba uAhaswerosi wayenguArtashashta I, owayenguMlawuli woBukhosi bamaPersi ekuqaleni kwenkulungwane yesihlanu B.C.E.
^ isiqe. 9 Funda ibhokisi ethi “Imibuzo NgoEstere,” kwiSahluko 16.
^ isiqe. 18 Umele ukuba uHaman wayengumAmaleki wokugqibela, ekubeni “intsalela” yawo yatshatyalaliswa ngemihla kaKumkani uHezekiya.
^ isiqe. 19 UHaman wakhupha iitalente zesilivere ezili-10 000, ezilingana namakhulukhulu ezigidi zeerandi namhlanje. Ukuba uAhaswerosi wayenguArtashashta I, imel’ ukuba loo mali kaHaman wayithakazelela. UArtashashta wayefuna imali eninzi ukuze alwe imfazwe namaGrike, mfazwe leyo woyiswayo kuyo.
^ isiqe. 22 UArtashashta I wayedume ngokuba nephuku. Isazi mbali somGrike uHerodotus sabhala imizekelo yokuba nephuku kwakhe kwimfazwe ayilwa namaGrike. Ukumkani wayalela ukuba kubekwe iinqanawa ngokulandelelana kwazo ukuze kwakhiwe ibhulorho ngakulwandle lweHellespont. Isikhukula sazidiliza ezo nqanawa, uArtashashta wayalela ukuba ezo njineli zibulawe aze amadoda akhe “ohlwaye” amanzi ngokuwabetha ngoxa kufundwa izithuko. Kwakwelo dabi, xa enye indoda esisityebi yacela ukuba unyana wayo angayi emkhosini, uArtashashta wathi makaqhawulwe phakathi, uze umzimba wakhe ubonwe ngumntu wonke njengesilumkiso.


text:
“Hlalani Nibaphatha Ngembeko Abantu Abanjalo”
UKUSUSELA ngo-1992, iQumrhu Elilawulayo liye lanika abadala abanamava nabaqolileyo imbopheleleko yokuncedisa iikomiti zalo ekwenzeni umsebenzi wazo. * (Funda umbhalo osemazantsi.) Aba bazalwana, abayinxalenye ‘yezinye izimvu,’ balincedisa kwizinto ezininzi iQumrhu Elilawulayo. (Yohane 10:16) Veki nganye, baya kwintlanganiso yekomiti ababelwe kuyo. Umsebenzi wabo kukuza nayo nayiphi na inkcazelo efunekayo baze bacebise. LiQumrhu Elilawulayo eligqibayo, baze abazalwana abancedisayo baqinisekise ukuba loo nto kugqitywe kuyo iyenziwa. Aba bazalwana bakulungele ukwenza nantoni na abayithunywayo. Bahamba namalungu eQumrhu Elilawulayo xa esiya kwiindibano ezikhethekileyo nezezizwe ngezizwe. Basenokwabelwa ukuba batyelele iiofisi zamasebe njengabameli bentlangano.
Omnye umzalwana obengumncedisi weQumrhu Elilawulayo ukususela ngo-1992 uthi, “Xa ndisenza umsebenzi endiwunikiweyo, iQumrhu Elilawulayo litsho likwazi ukunikela ingqalelo kakhulu kwizinto zokomoya.” Omnye yena oneminyaka eyi-20 encedisa iQumrhu Elilawulayo uthi, “Lilungelo elingaphezu kwayo nantoni na ebendinokuyicinga.”
IQumrhu Elilawulayo libanike umsebenzi omninzi abancedisi balo yaye liyakuxabisa ukusebenza nzima kwaba bazalwana banyanisekileyo. Sonke masihlale ‘sibaphatha ngembeko abantu abanjalo.’—Filipi 2:29.
^ isiqe. 2 Ukuze ufumane inkcazelo engakumbi ngemisebenzi yeekomiti ezintandathu zeQumrhu Elilawulayo, jonga ibhokisi ethi “Indlela IQumrhu Elilawulayo Eliyinyamekela Ngayo Imisebenzi YoBukumkani” kwisahluko 12 sencwadi ethi UBukumkani BukaThixo Buyalawula!


text:
Ithini IBhayibhile Ngenkululeko Yokuzikhethela? Ngaba Ubomi Bakho Bulawulwa NguThixo?
Impendulo yeBhayibhile
UThixo usinike inkululeko yokuzikhethela, amandla okukwazi ukuzenzela izigqibo kunokuba sizenzelwe nguThixo okanye zibe zimiselwe kwangaphambili. Nantsi into efundiswa yiBhayibhile.
UThixo wadala abantu ngokomfanekiso wakhe. (Genesis 1:26) Ngokwahlukileyo ezilwanyaneni, ezenza phantse yonke into ngethuku, sifana noMdali wethu oneempawu ezifana nothando nokusesikweni, yaye nathi sinenkululeko yokuzikhethela njengaye.
Ngomlinganiselo omkhulu, ikamva lethu lixhomekeke kuthi. IBhayibhile isikhuthaza ukuba ‘sinyule ubomi ngokuphulaphula ilizwi likaThixo,’ oko kukuthi, ngokukhetha ukuphulaphula imiyalelo yakhe. (Duteronomi 30:19, 20) Oku bekungayi kuba nantsingiselo, mhlawumbi ibiya kuba yinkohlakalo, ukuba besingenayo inkululeko yokuzikhethela. Kunokuba asinyanzele ukuba senze into ayithethayo, uThixo uyasicenga esithi: “Owu ukuba nje kuphela okunene ubunganikela ingqalelo kwimiyalelo yam! Ngoko uxolo lwakho beluya kuba njengomlambo.”—Isaya 48:18.
Impumelelo okanye ukungaphumeleli kwethu akumiselwanga kusengaphambili. Ukuba sifuna ukuphumelela, simele sizame ngamandla. IBhayibhile ithi: “Konke esikufumanayo ukuba sikwenze isandla sakho kwenze ngamandla akho.” (INtshumayeli 9:10) Ikwathi: “Amacebo okhutheleyo ngokuqinisekileyo ayingenelo.”—IMizekeliso 21:5.
Inkululeko yokuzikhethela sisipho esixabisekileyo esisinikwe nguThixo, sibangela ukuba simthande ‘ngentliziyo yethu iphela.’—Mateyu 22:37.
Ngaba uThixo ulawula yonke into?
IBhayibhile ifundisa ukuba uThixo nguSomandla yaye amandla akhe akalawulwa mntu. (Yobhi 37:23; Isaya 40:26) Sekunjalo, akawasebenziseli ukulawula yonke into. Ngokomzekelo, iBhayibhile ithi uThixo ‘wayeqhelisela ukuzeyisa’ kwiBhabhiloni yakudala, utshaba lwabantu bakhe. (Isaya 42:14) Nangoku usenjalo, ukhetha ukubanyamezela abo bayisebenzisa kakubi le nkululeko yokuzikhethela ngokwenzakalisa abanye abantu. Kodwa uThixo akayi kunyamezela ngonaphakade.—INdumiso 37:10, 11.
Funda Okungakumbi
Ngaba Iinkwenkwezi Ziyabuchaphazela Ubomi Bakho?
Abantu abaninzi bacela amacebiso nokhokelo kubomi babo kubavumisi ngeenkwenkwezi. Ngaba iinkwenkwezi zinokusinceda ngokwenene?
Ngaba Ixesha Esifa Ngalo Libekwe Kwangaphambili?
Kutheni iBhayibhile isithi kukho ixesha ‘lokufa’?
UThixo Uyazisondeza Kuwe
Kuthekani ukuba uyakholelwa kuThixo kodwa uzive ungasondelanga kuye?
Ngaba UMtyholi Uyakwazi Ukulawula Abantu?
UMtyholi ubalawula njani abantu, kwaye ungazikhusela njani kumaqhinga akhe?


text:
OKWENZEKA EHLABATHINI
Makhe Sithethe NgeAfrika
Imibutho emininzi kunye nabantu bayaqhubeka bezama ukuphucula ubomi bama-Afrika. Noko ke, eli lizwekazi lisathiwe mbende ziingxaki ezibonakala zingenakulungiseka.
Ukuzingelwa Komkhombe
Ngo-2013, eMzantsi Afrika kuye kwabulawa ngokungekho mthethweni imikhombe eyi-1 004, xa kuthelekiswa neyi-13 nje kuphela eyabulawa ngo-2007. Nakuba uphondo lomkhombe luxhaphakile, lufunwa ngabantu abaninzi kangangokuba ikhilogram yalo inokubiza ngaphezu kweyegolide. Uphondo olunye lunokude lubize isiqingatha sesigidi seedola.
KHAWUCINGE NGOKU: Ngaba oorhulumente bangaze bakwazi ukuphelisa ulwaphulo-mthetho?—Yeremiya 10:23.
Ukunyoba Okungachazwayo Kwabasemagunyeni
Ngokutsho kweTransparency International, umbutho olwa nxamnye norhwaphilizo, amazwe aseMpuma Afrika ngawona abalaseleyo ngokunyoba emhlabeni wonke. Noko ke, malunga ne-90 pesenti yabantu abafunwa isinyobo abakuchazi oko kwabasemagunyeni. Isithethi sesebe eliseKenya lalo mbutho sithi: “Kubonakala ukuba abantu ababathembi oorhulumente ukuba baza kuzihoya izikhalazo zabo ngorhwaphilizo.”
OKUTHETHWA YIBHAYIBHILE: “Isinyobo siyabamfamekisa ababona kakuhle.”—Eksodus 23:8.
IAfrika Ne-intanethi
Ngokutsho kweInternational Telecommunication Union, umbutho ojongene nezonxibelelwano nge-intanethi, amalunga neepesenti eziyi-20 amazwe aseAfrika ebekulindeleke ukuba asebenzise i-intanethi ngo-2014. Indlela elikhula ngayo inani labantu baseAfrika abasebenzisa i-intanethi ngezixhobo ekulula ukuziphatha liliphinda kabini elo labantu ehlabathini lonke


text:
JULAYI 2, 2015
ERWANDA
Inkundla YaseRwanda Ayiluxhasi Ucalucalulo Lwezonqulo
Inkundla yesithili saseKarongi eRwanda yathi abantwana besikolo abasibhozo abangamaNgqina kaYehova banelungelo lokunqula ngendlela abayithandayo. Kwakuxoxwa ngokungavumi kwabo ukungena iiklasi zonqulo.
Izikolo ezininzi eRwanda zinobuhlobo neecawa. Ezinye zazo zinyanzela abafundi ukuba bakhonze yaye bakhuphe inkongozelo. Ngenxa yokuba abantwana besikolo abangamaNgqina kaYehova bengafuni ukukwenza oko, phakathi kuka-2008 no-2014 abaphathi bezikolo bagxotha abantwana abayi-160. Nangona le meko isaqhubeka apho, ityala laseKarongi, kwiPhondo laseNtshona, libonisa ukuba abasemagunyeni baseRwanda bayakwazi ukumelana ngempumelelo nocalucalulo lwezonqulo.
Ukugxothwa Esikolweni Ngenxa Yocalucalulo Lwezonqulo
NgoMeyi 12, 2014, abaphathi beSikolo iGroupe Scolaire Musango esiseKarongi, bagxotha abantwana abasibhozo abangamaNgqina, abaneminyaka esusela ku-13 ukuya kutsho ku-20, * ngenxa yokungafuni ukungena inkonzo apho. Abazali babo bawusa lo mbandela kuNobhala Oyintloko waseRwankuba, owayalela ukuba babuyiselwe esikolweni. Bengavumelani neso sigqibo, abaphathi besikolo beza nelinye iqhinga, babatyhola ngokungawuhloneli umhobe wesizwe kuba bengafuni ukuwucula. NgoJuni 4, 2014, emva kweentsuku nje ezimbini bebuyiselwe esikolweni, kwafika amapolisa ababamba.
Amapolisa abagcina eluvalelweni iintsuku ezintandathu. Aboyikisa ebathuka aza ababetha kanobom ababini abangabona badala kuba esithi bafaka umoya wezikhova aba bancinci. Nangona babephethwe kakubi, bosibhozo zange bazilahle iinkolelo zabo.
Inkundla Ikhulula Abantwana Besikolo
NgoJuni 9, 2014, amapolisa akhulula abantwana abasixhenxe waza umtshutshisi walirhoxisa ityala loyena umncinci kubo. Kodwa oyena mdala kubo waqhubeka evalelwe iintsuku ezisithoba. Ijaji yayalela ukuba akhululwe kodwa abekwe esweni ngabasemagunyeni, de kuxoxwe ityala ngo-Oktobha 14, 2014.
Xa kwakuxoxwa ityala, ijaji yabuza imibuzo kumfundi ngamnye. Omnye wabo ethethela yena nabanye wachaza esona sizathu sibangele ukuba bagxothwe, asikokungafuni ukucula umhobe wesizwe kodwa sikukuba bengafuni ukukhupha inkongozelo nokungena icawa esikolweni.
Ijaji yathi umtshutshisi makeze nobunye ubugqina obuxhasa isityholo sokungahloneli umhobe wesizwe. Xa umtshutshisi wabaphek’ ebophula ngemibuzo ukuze afumane ubungqina, abafundi babonisa ukuba babengabaphazamisi abanye xa becula umhobe wesizwe.
Kwisigqibo sayo esakhutshwa ngoNovemba 28, 2014, i-Intermediate Court yaseKarongi yathi isenzo sokungaculi umhobe wesizwe asifanele sijongwe njengokungawuhloneli. Isigqibo senkundla sasivisisana nomthetho, sakhulula abantwana kwaye sinokunceda ekupheliseni ucalucalulo lwezonqulo eRwanda.
Isicelo Sokuba Kuhlonelwe Amalungelo Asisiseko
AmaNgqina kaYehova eRwanda anombulelo omkhulu kuba iziphumo zetyala zabantwana besikolo iGroupe Scolaire Musango zazincumisa. Noko ke, kwezinye iimeko, abantwana abangamaNgqina abaye bagxothwa esikolweni ngenxa yeenkolelo zabo, kuye kunyanzeleke ukuba baye kwezinye izikolo. Abanye abantwana abakwazi kuqhubeka besiya esikolweni kuba kuye kufuneke baye kwizikolo ezingezizo ezikarhulumente ezibiza imali eninzi, iintsapho zabo ezingenayo.
Njengabanye abazali, abazali abangamaNgqina nabo bafuna abantwana babo baxhamle kwimfundo. Bafuna abantwana babo bayazi indlela yokuphila baze babeluncedo ekuhlaleni. AmaNgqina kaYehova ayathemba ukuba isigqibo senkundla yaseKarongi siza kwenza izikolo zaseRwanda zihlonele ilungelo labantwana lenkululeko yesazela neyonqulo.
^ isiqe. 5 ERwanda, iminyaka yokufikelela kubuntu obudala ngu-21 (Article 360 of the Civil Code).


text:
Emva Kokuba UYesu Evusiwe Ngaba Wayenomzimba Oyinyama Okanye Ongumoya?
Impendulo esuka eBhayibhileni
IBhayibhile ithi uYesu ‘wabulawa esenyameni, kodwa wenziwa waphila [wavuswa] esemoyeni.’—1 Petros 3:18; IZenzo 13:34; 1 Korinte 15:45; 2 Korinte 5:16.
Amazwi kaYesu abonisa ukuba akunakuba wavuswa enomzimba oyinyama negazi. Wathi wayeza kunikela ‘inyama yakhe ngenxa yobomi behlabathi,’ njengentlawulelo yoluntu. (Yohane 6:51; Mateyu 20:28) Ukuba wayenomzimba wenyama xa wayevuswa, wayeya kuba uliphelisile idini lentlawulelo. Phofu ke bekungenakwenzeka oko kuba iBhayibhile ithi wanikela ngenyama negazi “kwaba kanye.”—Hebhere 9:11, 12.
Ukuba uYesu wavuswa enomzimba womoya, babeza kumbona njani abafundi bakhe?
Izidalwa zomoya zinokuba nemizimba yenyama. Ngokomzekelo, iingelosi ezayenzayo loo nto ngaphambili zazisidla yaye zisela nabantu. (Genesis 18:1-8; 19:1-3) Sekunjalo, zisezizidalwa zomoya ibe zinokuyishiya imizimba yenyama.—ABagwebi 13:15-21.
Emva kokuba evusiwe, uYesu naye wazambathisa umzimba wenyama okwexeshana, kanye njengokuba iingelosi zenzayo. Njengesidalwa somoya, wayekwazi ukubonakala kuze kuthi kusenjalo athi shwaka ngokukhawuleza. (Luka 24:31; Yohane 20:19, 26) Imizimba yenyama awayenayo yayingafani. Kangangokuba, kwanabahlobo bakaYesu abakhulu babemazi kuphela xa ethethile okanye enze okuthile.—Luka 24:30, 31, 35; Yohane 20:14-16; 21:6, 7.
Xa uYesu wabonakala kumpostile uTomas, wayenomzimba onamanxeba. Wakwenza oku ukuze omeleze ukholo lukaTomas, ekubeni uTomas wayethandabuza ukuba uvusiwe.—Yohane 20:24-29.
Funda Okungakumbi
Ngubani UYesu Kristu?
Funda ukuba kwakutheni ukuze uYesu afe, yintoni intlawulelo, nokuba wenza ntoni ngoku.
Uza Kubuyela Ntoni UKristu?
Uza kubuyela ntoni uKristu? Uza kubuya enomzimba onjani, ibe uza kwenza ntoni xa efika?


text:
UYehova Uyawusikelela Umoya Wokuzithandela
UMDALI wethu ujizeke abantu ngenkululeko yokuzikhethela. Ngaphezu koko, uyabasikelela abo basebenzisa inkululeko yabo ukuze bahambisele phambili unqulo lokwenene baze benze unako nako ukungcwalisa igama lakhe elingcwele nokuxhasa injongo yakhe. UYehova akafuni senze uphela sonwabe xa simthobela okanye sithobele kuba nje sisoyika ukohlwaywa. Kunoko, uyabaxabisa abo bazinikela kuye ngokuzithandela beqhutywa luthando naluxabiso.
Ngokomzekelo, xa amaSirayeli ayesentlango eSinayi, uYehova wawayalela ukuba akhe indawo yokumnqula. Wathi: “Thabathani phakathi kwenu umnikelo kaYehova. Bonke abantliziyo zivumayo mabawuzise ube ngumnikelo kuYehova.” (Eks. 35:5) MSirayeli ngamnye wayenokunikela ngayo nantoni na awayenamandla okunikela ngayo, ibe umnikelo ngamnye wokuzithandela—kungakhathaliseki ukuba wawuyintoni okanye ungakanani—wawunokusetyenziselwa ukuphumeza injongo kaThixo. Asabela njani amaSirayeli?
“Wonk’ ubani owayeqhutywa yintliziyo, abo bonke bamoya wabaqhubayo,” benza umnikelo wokuzithandela, ‘bonke ngeentliziyo ezivumayo.’ Amadoda nabafazi banikela kuYehova ngezinto abanazo: iimbasa, amacici, imisesane, igolide, isilivere, ubhedu, imisonto eluhlaza, uboya obudaywe bamfusa bubomvu, umchako omfusa, ilinen ecikizekileyo, uboya bebhokwe, iimfele zeenkunzi zeegusha ezidaywe zabomvu, izikhumba zeentini, imithi yomnga, amatye axabisekileyo, ibhalsam kunye neoli. Ekugqibeleni, “yawanela ke impahla leyo wonke umsebenzi owawufanele ukwenziwa, yada yangaphezu kwaleyo ifunekayo.”—Eks. 35:21-24, 27-29; 36:7.
Eyona nto yayikholisa uYehova, yayingezozinto ekwanikelwa ngazo, kodwa yayingumoya wokuzithandela wabo babexhasa unqulo lokwenyaniso. Banikela ngexesha nangamandla abo. Le ngxelo ithi: “Bonke abafazi abantliziyo zilumkileyo basonta ngezandla zabo.” Nyhani ke, “bonke abafazi abaqhutywa yintliziyo ngobulumko basonta uboya bebhokhwe.” Ngaphezu koko, uYehova wanika uBhetsaleli ‘ubulumko, ukuqonda, ulwazi nobungcibi bohlobo lonke.’ UThixo wanika uBhetsaleli no-Oholiyabhi ubuchule bokwenza wonke umsebenzi ababewabelwe.—Eks. 35:25, 26, 30-35.
Xa uYehova wathi amaSirayeli makanikele, wayenentembelo yokuba “wonk’ ubani owayeqhutywa yintliziyo” wayeza kuluxhasa unqulo lokwenene. Yena wabasikelela ngokubakhokela nokubanika uvuyo abo banikela ngeentliziyo ezivumayo. Ngaloo ndlela uYehova wabonisa ukuba xa ewusikelela umoya wokuzithandela wabakhonzi bakhe, abasweli nto ukuze injongo yakhe iphumelele. (INdu. 34:9) Ukuba ukhonza uYehova ngomoya wokuzithandela, uya kukusikelela.


text:
Inkcazelo Ngokukhenketha Neeofisi Zethu
Siyakumema ukuba uze kubona iiofisinoomatshini bethu bokuprinta. Fumana iadresi namaxesha okukhenketha.
EKorea
Sindumangok-ro 73, Gongdo-eup
Anseong-si, Gyeonggi-do
REPUBLIC OF KOREA
+82 31-690-0033
Ukukhenketha EBheteli
NgoMvulo ukusa NgoLwesihlanu
Ngo-8:00 a.m. ukusa ku-11:00 a.m., nango-1:00 p. m. ukusa ku-4:00 p.m.
Kuthabatha iiyure ezimbini
Ezona zinto ziboniswayo
Nyaka ngamnye kuprintwa amaphephancwadi azizigidi eli-18 ngeelwimi ezi-6 kuze kuthunyelwe iitoni zeencwadi namaphephancwadi ezingama-850. Kuguqulelwa ngesiKorea nangeNtetho Yezandla yaseKorea. Kwenziwa iimpapasho ezirekhodiweyo ngeNtetho Yezandla yaseKorea.


text:
Iintshayelelo Onokuzisebenzisa
VUKANI!
Umbuzo: Nantsi ikopi yakho kaVukani! wakutshanje. Khawujonge umbuzo okwiphepha 2. Ndicela ukuva uluvo lwakho ngawo.
Isibhalo: IMi 24:10
Unokuthi: Eli nqaku lithetha ngemigaqo eyongezelelekileyo ngalo mba.
VUKANI!
Umbuzo: Ngaba akuvumelani nam ukuba kubalulekile ukukhetha abahlobo abalungileyo?
Isibhalo: IMi 13:20
Unokuthi: Lo Vukani! unenkcazelo ebalulekileyo ngendlela yokwenza abahlobo bokwenene. [Balaselisa inqaku elikwiphepha 10-11.]
PHULAPHULA UTHIXO UZE UPHILE NGONAPHAKADE
Umbuzo: Ngaba ungathanda ukuphila kwihlabathi elinje? [Mbonise iphepha 2-3, uze umvumele aphendule.]
Isibhalo: Yer 29:11
Unokuthi: Le ncwadana ibonisa indlela yokuphulaphula uThixo size sinandiphe ikamva asigcinele lona. [Jonga iphepha 4-5.]
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Yaye oonyana bakaSirayeli benza isenzo sokungathembeki ngokuphathelele into enikelwe kwintshabalalo ngokuthi uAkan+ unyana kaKarmi, unyana kaZabhedi, unyana kaZera, wesizwe sakwaYuda, athabathe ezinye zezinto ezinikelwe kwintshabalalo.+ Wavutha umsindo kaYehova koonyana bakaSirayeli.+
2 Waza uYoshuwa wathumela amadoda asuka eYeriko ukuba aye eAyi,+ ekufuphi neBhete-aven,+ ngakwimpuma yeBheteli,+ yaye wathi kuwo: “Nyukani niye kuhlola ilizwe.” Ngako oko amadoda enyuka aya kuhlola iAyi.+
3 Emva koko abuyela kuYoshuwa aza athi kuye: “Mabangenyuki bonke abantu. Makunyuke malunga namadoda angamawaka amabini okanye malunga namadoda angamawaka amathathu ayixabele iAyi. Musa ukubatyhafisa bonke abantu ngokuya phaya, kuba bambalwa.”
4 Ngoko kwenyuka amadoda amalunga namawaka amathathu ukuya apho, kodwa asaba phambi kwamadoda aseAyi.+
5 Yaye amadoda aseAyi axabela amadoda amalunga namashumi amathathu anesithandathu awo, awasukela+ ukusuka phambi kwesango ukuya kufikelela eShebharim aza aqhubeka ewaxabela ethambekeni. Ngenxa yoko intliziyo yabantu yaqalisa ukunyibilika yaza yanjengamanzi.+
6 UYoshuwa wazikrazula iingubo zakhe zokwaleka waza wawa ngobuso+ emhlabeni phambi kwetyeya kaYehova de kwangokuhlwa, yena namadoda amakhulu akwaSirayeli, yaye baqhubeka bezigalela ngothuli kwiintloko zabo.+
7 Yaye uYoshuwa wahlabela mgama wathi: “Awu, Nkosi enguMongami Yehova, kutheni ukuze usiweze iYordan esi sizwana, ibikukuze usinikele esandleni sama-Amori ukuze asitshabalalise? Yaye akwaba bekukholekile kuthi saza saqhubeka sihleli ngaphesheya kweYordan!+
8 Ndiyangxengxeza, Yehova, kodwa ndinokuthini emva kokuba uSirayeli ezinikele umva iintshaba zakhe?
9 AmaKanan nabo bonke abemi belizwe baya kukuva oko, yaye ngokuqinisekileyo baya kusingqonga baze balinqumle igama lethu emhlabeni;+ yaye uya kwenza ntoni na ngenxa yegama lakho elikhulu?”+
10 Ke yena uYehova wathi kuYoshuwa: “Sukuma, wena! Kutheni na ukuba uwe ngobuso?
11 USirayeli wonile, yaye bawugqithile umnqophiso wam+ endawubeka njengomyalelo kubo; yaye bathabathe enye yezinto ezinikelwe kwintshabalalo+ yaye bebile+ baza bakugcina kuyimfihlelo+ oko yaye bayifake phakathi kweempahla zabo.+
12 Yaye oonyana bakaSirayeli abanakukwazi ukumelana neentshaba zabo.+ Baya kuzinikela umva iintshaba zabo, ngenxa yokuba baye bayinto enikelwe kwintshabalalo. Andiyi kuba nani kwakhona ngaphandle kokuba niyibhubhise phakathi kwenu into enikelwe kwintshabalalo.+
13 Sukuma! Bangcwalise abantu,+ yaye umele uthi, ‘Nize nizingcwalise ngomso, kuba uYehova uTHIXO kaSirayeli uthe: “Into enikelwe kwintshabalalo iphakathi kwakho, Sirayeli.+ Aniyi kukwazi ukumelana neentshaba zenu de niyisuse phakathi kwenu into enikelwe kwintshabalalo.
14 Nimele nizisondeze kusasa, isizwe ngesizwe, yaye kuya kuthi isizwe aya kusikhetha+ uYehova sisondele, intsapho ngentsapho, yaye intsapho aya kuyikhetha uYehova iya kusondela, indlu ngendlu, nendlu aya kuyikhetha uYehova iya kusondela, indoda eyomeleleyo ngendoda eyomeleleyo.
15 Yaye kuya kuthi lowo ukhethiweyo enento enikelwe kwintshabalalo atshiswe ngomlilo,+ yena nayo yonke into eyeyakhe, ngenxa yokuba ewugqithile umnqophiso+ kaYehova nangenxa yokuba enze ubudenge obulihlazo kwaSirayeli.”’”+
16 Waza uYoshuwa wavuka ekuseni, wamsondeza uSirayeli, isizwe ngesizwe sakhe, kwaza kwakhethwa isizwe sakwaYuda.
17 Wasondeza iintsapho zakwaYuda waza wakhetha intsapho yamaZera,+ emva koko wayisondeza intsapho yamaZera, indoda eyomeleleyo ngendoda eyomeleleyo, kwaza kwakhethwa uZabhedi.
18 Ekugqibeleni wasondeza indlu yakhe, indoda eyomeleleyo ngendoda eyomeleleyo, yaye uAkan unyana kaKarmi, unyana kaZabhedi, unyana kaZera, wesizwe sakwaYuda, wakhethwa.+
19 Wandula ke uYoshuwa wathi kuAkan: “Nyana wam, nceda, nikela uzuko kuYehova uTHIXO kaSirayeli+ uze wenze uvumo kuye,+ yaye nceda, ndixelele,+ Wenze ntoni? Musa ukundifihlela.”+
20 UAkan wamphendula uYoshuwa wathi: “Enyanisweni mna—ndonile kuYehova uTHIXO kaSirayeli,+ yaye ndenze ngale ndlela nangalaa ndlela.
21 Ndithe ndakubona+ phakathi kwamaxhoba umnweba waseShinare,+ okhangeleka kakuhle, namakhulu amabini eeshekele zesilivere nesitena esinye segolide, sinobunzima obuziishekele ezingamashumi amahlanu, ndazinqwenela,+ ndaza ndazithabatha;+ yaye, khangela! zifihlwe emhlabeni phakathi ententeni yam nemali phantsi kwayo.”+
22 Kwaoko uYoshuwa wathumela abathunywa, babaleka baya ententeni, yaye, khangela! yayifihlwe ententeni yakhe nemali phantsi kwayo.
23 Ngoko bazithabatha phakathi ententeni bazizisa kuYoshuwa nakubo bonke oonyana bakaSirayeli baza bazigalela phambi koYehova.
24 UYoshuwa, nawo onke amaSirayeli awayenawo, bathabatha uAkan+ unyana kaZera nesilivere nomnweba nesitena segolide+ noonyana bakhe neentombi zakhe nenkunzi yakhe yenkomo ne-esile lakhe nomhlambi wakhe nentente yakhe nayo yonke into eyayiyeyakhe baza bazinyusa bazisa entilini yeAkore.+
25 Waza wathi uYoshuwa: “Kutheni na usizisele ishwangusha nje?+ UYehova uza kukuzisela ishwangusha ngalo mhla.” Ngoko wonke uSirayeli wamgibisela ngamatye,+ emva koko babatshisa ngomlilo.+ Ngaloo ndlela babaxuluba ngamatye.
26 Yaye banyusa phezu kwakhe imfumba enkulu yamatye, kude kube ngalo mhla.+ UYehova wabuya ekuvutheni komsindo wakhe.+ Kungenxa yoko le nto igama laloo ndawo liyiNtili yeAkore,+ kude kube ngalo mhla.
Yithumele
Yithumele
Yoshuwa 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Izikhumbuzo ZikaYehova Mazibe Kukugcoba Kwentliziyo Yakho
“Ndizidle ilifa izikhumbuzo zakho ukusa kwixesha elingenammiselo.”
1. (a) Ziziphi iindlela abasabela ngazo abantu kwizikhumbuzo, ibe kubangelwa yintoni oko? (b) Ikratshi linokuyichaphazela njani indlela umntu asijonga ngayo isiluleko?
ABANTU basabela ngeendlela ezahlukahlukeneyo xa benikwa imiyalelo. Kwabanye kunokuba lula ukuthobela xa bekhunjuzwa ngumntu onegunya, kodwa bakrikrize xa inguntanga wabo okanye umntu ophantsi kwegunya labo. Injalo ke nendlela abavakalelwa ngayo xa beqeqeshwa okanye belulekwa. Basenokuba buhlungu, badane, de baphoxeke, okanye banokukhuthazeka, baze bazimisele ukuphucula de benze okuthile. Yintoni eyenza bahluke kangaka? Enye into enegalelo likratshi. Ukukhukhumala kunokwenza ubani acinge ukuba isiluleko esithile asimfanelanga, aze ke asibethe ngoyaba, abe ke uyaphoswa luncedo ebenokulufumana.
2. Yintoni eyenza amaKristu alixabise icebiso leLizwi likaThixo?
2 Noko ke, wona amaKristu okwenyani alixabisa gqitha icebiso elihle, ngakumbi xa livela kwiLizwi likaThixo. Izikhumbuzo zikaYehova zisinceda sibe nengqiqo, sikwazi ukubona ikhondo eliphosakeleyo. Zisinceda siphephe imigibe eyingozi efana nokuthanda izinto eziphathekayo, ukuziphatha kakubi, ukusela ngokugqithiseleyo nokusebenzisa iziyobisi. (IMize. 20:1; 2 Kor. 7:1; 1 Tes. 4:3-5; 1 Tim. 6:6-11) Enye into, sivuyiswa gqitha ‘yimeko elungileyo yentliziyo’ esiyifumana ngokuthobela izikhumbuzo zikaThixo.
3. Yintoni entle esifuna ukumxelisa kuyo umdumisi?
3 Ukuze sihlale sinolwalamano oluhle noBawo wethu wasezulwini, simele siqhubeke sithobela imiyalelo yobulumko asinika yona. Ibiya kuba ntle into yokuba sifane nomdumisi owathi: “Ndizidle ilifa izikhumbuzo zakho ukusa kwixesha elingenammiselo, kuba zikukugcoba kwentliziyo yam”! (INdu. 119:
YOMELEZA INTEMBELO NGOKUTHANDAZA
4. Yiyiphi eyona nto angazange agungqe kuyo uDavide?
4 Maninzi amahla ndinyuka awatyhubela kuwo uKumkani uDavide, kodwa kukho nto inye angazange agungqe kuyo
5, 6. Yintoni esiyixelelwa liLizwi likaThixo ngolwalamano lukaDavide noYehova?
5 Abantu abaninzi bathandaza kuThixo xa besengxakini kuphela. Ubuya kuvakalelwa njani xa umhlobo okanye isalamane sakho sithetha nawe xa sifuna imali okanye uncedo kuphela? Mhlawumbi ubuya kude usikrokrele ngelithi siyakuncukutha. Wayengenjalo ke yena uDavide. Ulwalamano awayenalo noYehova lwalubonisa ukuba unokholo ibe uyamthanda uThixo
6 Phawula amazwi kaDavide xa wayedumisa yaye ebulela kuYehova: “Owu Yehova Nkosi yethu, hayi indlela elinobungangamsha ngayo igama lakho emhlabeni wonke, isidima sakho siphela sibaliswa ngaphezu kwamazulu!” (INdu. 8:1) Ngaba uyayibona indlela awayesondele ngayo uDavide kuYise wasezulwini? Ukuxabisa kukaDavide ubungangamsha nozuko lukaThixo kwamenza wamphakamisa uYehova “imini yonke.”
7. Kusinceda ngantoni ukusondela kuThixo ngomthandazo?
7 NjengoDavide simele sihlale sithetha noYehova ukuze sikwazi ukukholosa ngaye. IBhayibhile ithi: “Sondelani kuThixo, naye uya kusondela kuni.” (Yak. 4:8) Ukusondela kuThixo ngomthandazo yenye indlela ebalulekileyo esifumana ngayo umoya oyingcwele.
8. Kutheni simele sikuphephe ukuphindaphinda amazwi afanayo xa sithandaza?
8 Xa uthandaza, ngaba unengxaki yokuphindaphinda amazwi afanayo? Ukuba kunjalo, ngaphambi kokuba uthandaze, ziphe ixesha lokucingisisa ngaloo nto ufuna ukuyithetha. Ngaba ukho umhlobo okanye isalamane ebesiya kuvuyiswa kukuva amazwi afanayo rhoqo sithetha naso? Mhlawumbi besiya kuyeka ukusiphulaphula. Kakade ke, yena uYehova akanakuze angawuphulaphuli umthandazo osuka entliziyweni yomkhonzi wakhe onyanisekileyo. Kodwa simele sikuphephe ukwenza umlembelele nje kaphela sonwabe xa sithetha naye.
9, 10. (a) Ziziphi izinto esinokuziquka xa sithandaza? (b) Yintoni enokusinceda sikwazi ukuthandaza ngokusuka entliziyweni?
9 Asinakukwazi ukwenza imithandazo esingayikhathalelanga size silindele ukuba siya kusondela kuThixo. Okukhona siphalaza imbilini yethu kuYehova, kokukhona siya kusondela kuye, size ke sikholose ngaye ngakumbi. Kodwa ziziphi izinto esinokuziquka xa sithandaza? ILizwi likaThixo lithi: “Ezintweni zonke zaziseni izibongozo zenu kuThixo ngomthandazo nesikhungo nombulelo.” (Fil. 4:6) Inyaniso yile, thina bakhonzi bakaThixo simele siyithandazele nantoni na echaphazela ulwalamano lwethu naye okanye ubomi bethu.
10 Siya kufunda lukhulu xa siqwalasela imithandazo yamadoda nabafazi abathembekileyo ebhalwe eBhayibhileni. (1 Sam. 1:10, 11; IZe. 4:24-31) IiNdumiso ziqulethe intlaninge yemithandazo neengoma ezinyanisekileyo ababezivumela uYehova. Kwezi ngoma nemithandazo sifumana zonke iindlela ababevakalelwa ngazo xa besentlungwini naxa bonwabile. Ukuphonononga amazwi abo kunokusinceda sikwazi ukuthandaza ngokusuka entliziyweni.
CAMNGCA NGEZIKHUMBUZO ZIKATHIXO
11. Kutheni simele sicamngce ngezibongozo zikaThixo?
11 UDavide wathi: “Isikhumbuzo sikaYehova sikholosekile, simenza abe nobulumko ongenamava.” (INdu. 19:7) Kwanokuba asinamava, sinako ukuba zizilumko xa sithobela imithetho kaThixo. Noko ke, ezinye izibongozo zeBhayibhile zifuna sicamngce ngazo ukuze zisincede. Oko kunokwenzeka xa kufuneka sigcine ingqibelelo phantsi kwengcinezelo esiyifumana esikolweni okanye emsebenzini, sigcine imilinganiselo kaThixo ephathelele igazi, ukungathathi cala kwimicimbi yezopolitiko nokuthobela imigaqo yeBhayibhile kwindlela yokunxiba nokuzilungisa. Xa siyazi indlela azijonga ngayo uYehova ezo zinto, siya kuhlala silungele nayiphi na ingxaki evelayo. Siya kutsho siyazi into esimele siyenze. Ukucamngca kusengaphambili kuya kusinceda sihlale sixhobile size sikwazi ukuphepha iintlungu.
12. Kukucamngca ngayiphi imibuzo okuya kusinceda sigcine izikhumbuzo zikaThixo?
12 Njengoko silindele ukuzaliseka kwamadinga kaThixo, ngaba indlela esiphila ngayo ibonisa ukuba sithe qwa ngokomoya? Ngokomzekelo, ngaba nyhani siyakholelwa ukuba sekumbovu itshatyalaliswe iBhabhiloni Enkulu? Ngaba iintsikelelo esinethemba lazo, njengobomi obungunaphakade kwiparadesi esemhlabeni zisaqaqambe njengaxa sasiqala ukuva ngazo? Ngaba sisazama ngamandla ukuba nenzondelelo ngobulungiseleli bethu ngaphezu kokuba sisenza kwimibandela yobuqu? Kuthekani ngethemba lovuko, ukungcwaliswa kwegama likaYehova nokuthethelelwa kolongamo lwakhe? Ngaba ezo zinto zisabalulekile kuwe? Ukucamngca ngale mibuzo kunokukunceda uxelise umdumisi ekugcineni ‘izikhumbuzo zikaThixo ukusa kwixesha elingenammiselo.’
13. Kwakutheni ukuze kube nzima kumaKristu okuqala ukuqonda izinto ezithile? Zekelisa.
13 Kusenokuba nzima ukuqonda ezinye izinto ezikhankanywe eBhayibhileni okwangoku kuba alikafiki ixesha likaYehova elifanelekileyo lokuba zicace. UYesu wayebaxelela ngokuphindaphindiweyo abafundi bakhe ukuba wayeza kubandezeleka aze abulawe. (Funda uMateyu 12:40; 16:21.) Kodwa abapostile babengayiqondi intsingiselo yento ayitshoyo. Bayiqonda kakuhle emva kokuba efile waza wavuswa xa wayezambathise umzimba womntu, ebonakala kwiqela labafundi, waza “wazivula ngokupheleleyo iingqondo zabo ukuba zicacelwe yintsingiselo yeZibhalo.” (Luka 24:44-46; IZe. 1:3) Ngokufanayo, abalandeli bakaKristu abazange baqonde ukuba uBukumkani bukaThixo babuza kumiselwa emazulwini, de kwathululwa umoya oyingcwele phezu kwabo ngePentekoste ka-33.
14. Nakuba kwakukho izinto ababengaziqondi ngokuphathelele imihla yokugqibela, nguwuphi umzekelo omhle owamiselwa ngabazalwana abaninzi ekuqaleni kweminyaka yee-1900?
14 Le ngxaki yaphinda yavela nasekuqaleni kweminyaka ye-1900, kwakukho izinto eziliqela ezingachananga awayelindele ukuba zenzeke amaKristu okwenyaniso ‘ngemihla yokugqibela.’ (2 Tim. 3:1) Ngokomzekelo, amanye ayecinga ukuba aza kuthatyathelwa ezulwini ngephanyazo ngo-1914. Xa oko kungazange kwenzeke, aphinda ahlolisisa iZibhalo aza abona ukuba kwakusamele kuqiniswe ngamandla ekushumayeleni. (Marko 13:10) Ngoko ke, ngo-1922 uJ. F. Rutherford, owayekhokela kumsebenzi wokushumayela, wathi kwabo babekwindibano yezizwe ngezizwe eCedar Point, eOhio, U.S.A.: “Khangelani, uKumkani uyalawula! Nina ningabavakalisi bakhe. Ngoko ke mbhengezeni, mbhengezeni, mbhengezeni, uKumkani nobukumkani bakhe.” Ukususela ngeloo xesha, ukuvakalisa “iindaba ezilungileyo zobukumkani” kuye kwaba yeyona nto baziwa ngayo abakhonzi bakaYehova.
15. Kusinceda ngantoni ukucamngca ngendlela uThixo aye waqhubana ngayo nabantu bakhe?
15 Xa sicamngca ngendlela engummangaliso uYehova aye waqhubana ngayo nabantu bakhe, mandulo nangemihla yethu, siya kuthembela ngakumbi kumandla akhe okuphumeza ukuthanda kwakhe kwixa elizayo. Izikhumbuzo zikaThixo ziphinda zisincede sigcine iziprofeto eziseza kuzalisekiswa zithe thaa ezingqondweni nasezintliziyweni zethu. Xa sisenza ngolo hlobo, siya kuzithemba nangakumbi izithembiso zakhe.
YOMELEZA UKHOLO LWAKHO NGOKUNQULA UTHIXO
16. Ziziphi iintsikelelo esizifumanayo ngokuzibhokoxa ekukhonzeni uThixo?
16 UThixo wethu, uYehova, nguThixo onamandla owenza izinto eziliqela. Umdumisi wabuza oku: “Ngubani na onamandla njengawe, Ya?” Wongezelela wathi: “Isandla sakho somelele, isandla sakho sasekunene siphakamile.” (INdu. 89:8, 13) Ngokuvisisana noko, uYehova uyayixabisa yaye uyayisikelela imigudu esiyenzayo ukuze sixhase izilangazelelo zoBukumkani. Enoba ngamadoda okanye amabhinqa, baselula okanye sebekhulile, uyaqinisekisa ukuba abakhonzi bakhe abathi vuxa baze ‘badle isonka sobuvila.’ (IMize. 31:27) Sixelisa uMdali wethu ngokuba maxhaphetshu sisenza imisebenzi yakhe. Xa sisenza konke okusemandleni ukuze sikhonze uYehova sifumana ulonwabo ibe uYehova uyakholiswa koko.
17, 18. Sitsho njani ukuba izenzo zokholo zisinceda sikholose ngemiyalelo kaYehova? Zekelisa.
17 Izenzo zethu zokholo zisinceda njani sikwazi ukukholosa ngoYehova? Cinga ngengxelo eseZibhalweni yamaSirayeli xa ayengena kwiLizwe Lesithembiso. UYehova wayalela ababingeleli ukuba bathwale ityeya yomnqophiso baze bahambe nayo ukuya kuMlambo iYordan. Noko ke, njengokuba abantu babesondela emlanjeni, babona ukuba amanzi azizantyalantyala kuba yayilixesha leemvula. Ayeza kuthini ke ngoku amaSirayeli? Ngaba ayeza kumisa iintente apho ecaleni komlambo aze alinde iiveki de amanzi athothe? Akunjalo. Akholosa ngokupheleleyo ngoYehova aza alandela imiyalelo yakhe. Yaba yintoni imiphumo? IBhayibhile ithi: ‘Kwathi xa iinyawo zababingeleli zisithi nkxu enyeleni yamanzi, andula amanzi ema ngxi.’ Emva koko, ‘ababingeleli baqhubeka bemi bhuxe kumhlaba owomileyo phakathi eYordan njengoko wonke uSirayeli wayewela kumhlaba owomileyo.’ (Yosh. 3:
18 Ewe kona, uYehova akabenzeli mimangaliso abantu bakhe namhlanje, kodwa uyabasikelela xa bemkhonza. Amandla asebenzayo kaThixo ayabanceda njengoko beshumayela ngoBukumkani emhlabeni wonke. UYesu Kristu ovusiweyo, iNgqina likaYehova eliyintloko wathi xa eqinisekisa abafundi bakhe ukuba wayeza kubancedisa kulo msebenzi ubalulekileyo: “Hambani ke ngoko niye kubenza abafundi abantu beentlanga zonke . . . ndinani yonke imihla de kube sekuphelisweni kwenkqubo yezinto.” (Mat. 28:19, 20) Namhlanje, maninzi amaNgqina awayekade eneentloni yaye esoyika ukuthetha nabantu, kodwa aye ancedwa ngumoya oyingcwele kaThixo aza anesibindi.
19. Sisiphi isiqinisekiso esinaso phezu kwabo nje ubunzima esikubo?
19 Kwabanye abazalwana noodade kunzima ngenxa yokugula nokwaluphala. Ukanti, banokuqiniseka ukuba “uYise onenceba noThixo wentuthuzelo yonke” uyayiqonda imeko yomKristu ngamnye othembekileyo. (2 Kor. 1:3) Uxabisa yonke imigudu esiyenzayo ngenxa yoBukumkani. Ngamnye kuthi umele akhumbule ukuba lukholo esinalo kwintlawulelo kaKristu olugcina umphefumlo wethu uphila ngoxa sisenza konke okusemandleni ethu.
20, 21. Ziziphi ezinye iindlela esibonisa ngazo ukuba sikholose ngoYehova?
20 Ukunqula kwethu uThixo kuquka ukuchitha ixesha, amandla nobuncwane esinabo kangangoko iimeko zivuma. Eneneni, sikufuna ngentliziyo yethu yonke ‘ukwenza umsebenzi womvangeli.’ (2 Tim. 4:5) Inyaniso kukuba, siyavuyiswa kukwenza oku kuba kunceda abanye ‘bafikelele elwazini oluchanileyo lwenyaniso.’ (1 Tim. 2:4) Kuyacaca ukuba, ukuzukisa nokudumisa uYehova kusenza sibe zizityebi ngokomoya. (IMize. 10:22) Kuphinda kusincede sibe nolwalamano oluluqilima noMdali wethu.
21 Njengokuba siye sabona, akuzenzekeli ukukholosa ngemiyalelo yobulumko kaYehova; kufuneka umgudu ukuze sikholose ngaye. Ngoko ke, simele sithembele kuYehova ngokuthandaza. Camngca ngendlela uYehova aye wakuphumeza ngayo ukuthanda kwakhe kwixesha elidlulileyo nangaleyo aseza kukuphumeza ngayo kwixa elizayo. Qhubeka uzabalazela ukukholosa ngoYehova ngokumnqula. Izikhumbuzo zikaYehova ziya kuhlala zikho ukusa kwixesha elingenammiselo. Kunokuba njalo nangawe!


text:
ISAHLUKO SAMASHUMI AMABINI ANANYE
Walwa Noloyiko Lwakhe Nokuthandabuza
1-3. Wabona ntoni uPetros kolu suku lwaluzaliswe ziziganeko, yaye lwalunjani uhambo lwakhe ebusuku?
UPETROS wayebheqa ngesibonda sokubheqa isikhephe ngobo busuku. Njengoko wayekhangele enkalweni wabona ukukhanya okuluzizi mhlawumbi okomsobomvu. Wayedinwe eyimfe emva kokubheqa isikhephe ubusuku bonke. Umoya owawuvuthuza wawulwenze lwalwa uLwandle lwaseGalili. Wayemanzi tixi emva kokuba isikhephe sabo sintlithwe ubusuku bonke ngamaza olwandle. Kodwa waqhubeka ebheqa.
2 UPetros nabanye abafundi babeshiye uYesu elunxwemeni. Ngaloo mini babembone esondla amawaka abantu ngezonka neentlanzi nje ezimbalwa. Loo nto yenza abantu bafuna ukumenza ukumkani uYesu, kodwa ke wabe engenamdla kwiipolitiki zabo. Wayefuna ukufundisa nabalandeli bakhe ukuba bangangeni kwiipolitiki. Washiya ezo zihlwele waza waxelela abafundi bakhe ukuba bangene esikhepheni, bawelele kwelinye icala ngoxa yena esaya kuthandaza yedwa entabeni.
3 Inyanga eyayikhanyise kwasemini ukusuka kwabo elunxwemeni; ngoku yayisele iza kutshona. Kodwa babengahambanga kuyaphi. Kangangendlela ababemaxhaphetshu ngayo ngenxa yokulwatyuza kolwandle kwakunzima nokuncokola oku. Kusenokwenzeka ukuba uPetros wayekude ngeengcinga.
Kwiminyaka emibini, uPetros wafunda izinto ezininzi kuYesu, kodwa kwakusekuninzi awayeseza kukufunda
4. Yintoni eyenza uPetros abe ngumzekelo omhle esinokuwuxelisa?
4 Zininzi izinto awayenokucinga ngazo! UPetros wayehambe noYesu waseNazarete ngaphezu kweminyaka emibini. Wayefunde izinto ezininzi, yaye wayeseza kufunda ezingakumbi. Ukukulungela kwakhe ukulwa namathandabuzo noloyiko kumenza abe ngumzekelo esimele siwuxelise. Makhe sibone isizathu soko.
“Simfumene UMesiya”!
5, 6. Wayephila ubomi obunjani uPetros?
5 UPetros wayengenakuze ayilibale imini awadibana ngayo noYesu. Kaloku umntakwabo uAndreya wamxelela ezi ndaba zimnandi esithi: “Simfumene uMesiya.” Loo mazwi abutshintsha ubomi bukaPetros. Batshintsha umphelo.
6 UPetros wayehlala eKapernahum, isixeko esigudle uLwandle lwaseGalili. Yena noAndreya babengabalobi kunye noYakobi noYohane oonyana bakaZebhedi. UPetros wayehlala nomfazi wakhe, umkhwekazi wakhe kunye noAndreya umntakwabo. Umele ukuba wayezibhokoxa ngamandla kwishishini lokuloba yaye ezama namanye amacebo ukuze akwazi ukondla intsapho enkulu ngolo hlobo. Sinokuyicingela indlela awayechitha ubusuku esebenza nzima ngayo loo madoda
7. Weva ntoni uPetros ngoYesu, yaye yintoni eyayisenza ezi ndaba zivuyise?
7 IBhayibhile ithi uAndreya wayengumfundi kaYohane umBhaptizi. Ngokuqinisekileyo uPetros wayeba nomdla xa umntakwabo embalisela izinto ezazifundiswa nguYohane. Ngenye imini uAndreya wabona uYohane esalatha uYesu waseNazarete waza wathi: “Khangelani, iMvana kaThixo!” Ngoko nangoko uAndreya waba ngumlandeli kaYesu waza wazichazela uPetros ezi ndaba zichulumancisayo zokuba: UMesiya ufikile! (Yoh. 1:35-40) Emva kwemvukelo yase-Eden eyayenzeke malunga neminyaka engama-4 000 ngaphambi koko, uYehova uThixo wayethembise ukuba kwakuza kufika umntu obalulekileyo owayeza kwenza uluntu lube nethemba. (Gen. 3:15) Ngoku uAndreya wayezibonele ngawakhe loo Mhlanguli, uMesiya ngenkqu! NoPetros akazange aphozise maseko, wathi khwasu esiya kubona uYesu.
8. Lalithetha ukuthini igama uYesu awalinika uPetros, yaye kutheni abanye belithandabuza?
8 De kwayiloo mini, uPetros wayebizwa ngokuba nguSimon okanye uSimeyon. Kodwa uYesu wathi akumbona wathi kuye: “‘Wena unguSimon unyana kaYohane; uya kubizwa ngokuba unguKefas’ (eliguqulelwa ngokuthi Petros).” (Yoh. 1:42) “UKefas” sisibizo esithetha “ilitye,” okanye “ulwalwa.” Kucacile ukuba uYesu wayeprofeta ngala mazwi. Wabona kwangaphambili ukuba uPetros wayeza kuba njengolwalwa
9. Yintoni ayikhangelayo uYehova noNyana wakhe kuthi, yaye kutheni ucinga ukuba simele siyithembe imbono yabo?
9 Ewe kona, zikho izinto awayebuthathaka kuzo uPetros. NoYesu wayezazi ezo zinto. Kodwa njengoYise, uYehova, uYesu wayesoloko ekhangela iimpawu ezintle ebantwini. Wabona ukuba wayenokumsebenzisa uPetros waza wamnceda ekuphuhliseni ezo mpawu zakhe zintle. Nanamhlanje uYehova noNyana wakhe bakhangela iimpawu ezintle kuthi. Sisenokucinga ukuba akukho zimpawu zintle banokuzifumana kuthi. Kodwa ke, kufuneka siyithembe indlela abazijonga ngayo izinto size sivume ukuba basiqeqeshe njengoPetros.
“Musa Ukoyika”
10. Yintoni ekusenokwenzeka ukuba uPetros wayibona, ibe nangona kunjalo, wabuyela entwenini?
10 UPetros umele ukuba wayepheleka uYesu xa wayesiya kushumayela. Umele ukuba wayekho kumtshato owawuseKana xa uYesu wenza ummangaliso wakhe wokuqala, wokujika amanzi abe yiwayini. Okona kubaluleke nangakumbi kukuba wasiva isigidimi sikaYesu esasinika abantu ithemba elimangalisayo loBukumkani bukaThixo. Sekunjalo wamshiya uYesu wabuyela kwishishini lakhe lokuloba. Noko ke, emva kweenyanga ezithile uPetros waphinda wadibana noYesu
11, 12. (a) Wayesenza wuphi umsebenzi uPetros ebudeni bobusuku? (b) Njengoko ephulaphule uYesu efundisa, yintoni ekusenokwenzeka ukuba uPetros wayecinga ngayo?
11 UPetros wayetyhafile emva kokuba elobe ubusuku bonke engabambisanga nto. Kaloku ngobo busuku aba balobi babebuye nemband’ esikhova. Umel’ ukuba uPetros wayezame onke amaqhinga akhe okuloba ngobo busuku. Njengabo bonke abanye abalobi, akuthandabuzeki ukuba akho amaxesha awayekhe anqwenele ukusuka nje aphose umnatha abuye nentaphane yeentlanzi. Kakade ke, iminqweno enjalo yayingayi kumnceda nganto ngaphandle nje kokuba imdimaze. UPetros wayengalobeli ukuzonwabisa kodwa kwakukho abantu ababexhomekeke ekubambiseni kwakhe iintlanzi. Ekugqibeleni wancama waza wabuyel’ elunxwemeni ephaca. Kwakusafuneka ahlambe iminatha. Wayexakeke yiloo nto ukufika kukaYesu.
UPetros wayengakruquki kukuva uYesu eshumayela ngoBukumkani bukaThixo
12 UYesu wayengqongwe sisihlwele esasimphulaphule ngenyameko. Ebaleka oko kungqongwa, uYesu wakhwela kwisikhephe sikaPetros waza wamcela ukuba angene emanzini kancinane. Ukuma emanzini kwamenza wavakala kakuhle uYesu. Naye uPetros wamphulaphula ngenyameko. Wayengakruquki kukuva uYesu eshumayela ngoBukumkani bukaThixo. Wayeza kufumana ilungelo elingathethekiyo lokuncedisa uKristu njengoko wayeshumayela esi sigidimi sinik’ ithemba kulo lonke elo! Kodwa ngaba wayeza kukwazi ukuyenza loo nto? Babeza kuphila ngantoni? Mhlawumbi uPetros waphinda wacinga ngobusuku awayebuchithe eloba kodwa engabambisanga nto.
13, 14. Wenza wuphi ummangaliso uYesu phambi kukaPetros, yaye wasabela njani uPetros?
13 Ukugqiba kwakhe ukuthetha, uYesu wathi kuPetros: “Shenxela apho kunzulu khona, nize nithobe iminatha yenu ukuba nibambise.” UPetros wayethandabuza. Wathi: “Myaleli, sibulaleke ubusuku bonke, asabambisa nto, kodwa ngokutsho kwakho ndiza kuyihlisa iminatha.” UPetros wayesandula ukuhlamba iminatha. Ngokuqinisekileyo uPetros wayemadolw’ anzima ukuphinda athobe iminatha ngakumbi ekubeni ngelo xesha iintlanzi zazisele ziyekile ukuzingela ukutya. Kodwa ke wathobela, mhlawumbi ebiza namaqabane akhe awayekwesinye isikhephe ukuba abalandele.
14 UPetros wothuswa kukusinda komnatha ngendlela awayengayilindelanga. Wathi akutsala wamangaliswa kukubona inyambalala yeentlanzi izalise umnatha! Wabiza abanye abalobi ababekwisikhephe sesibini ukuba baze kumncedisa. Kwakhawuleza kwacaca ukuba ezo ntlanzi zazingenakwanela kwisikhephe esinye. Bazizalisa zozibini izikhephe zabo kodwa ke iintlanzi zazininzi kangangokuba izikhephe zaqalisa ukuzika. UPetros wayengayikholelwa into awayeyibona. Wayengaqali ukubona uKristu esebenzisa amandla akhe, kodwa kwesi sihlandlo uYesu wayewasebenzise ukuze ancede uPetros nentsapho yakhe. Kaloku le ndoda yayikwazi nokufak’ iintlanzi emnatheni. UPetros waqalisa ukoyika. Waguqa ngamadolo waza wathi: “Mka kum, ngenxa yokuba ndiyindoda enesono, Nkosi.” Mhlawumbi wayezibuza ukuba wayengubani yena ukuba angade anxulumane noMntu ophiwe amandla angako nguThixo.
15. UYesu wamfundisa njani uPetros ukuba amathandabuzo noloyiko lwakhe lwalungenasihlahla?
15 UYesu wathi kuye: “Musa ukoyika. Ukususela ngoku uya kubambisa abantu bephila.” (Luka 5:10, 11) Eli yayingeloxesha lokuthandabuza okanye ukoyika. Sasingekho isizathu sokuba uPetros abe namathandabuzo ngezinto zemihla ngemihla ezifana nokuloba, nokungafaneleki kwakhe. UYesu wayenomsebenzi omkhulu awayemele awenze, ubulungiseleli obabuza kutshintsha imbali yabantu. Wayekhonza uThixo ‘oxolela ngokukhulu.’ (Isa. 55:7) UYehova wayeza kubanika izinto abazidingayo, kokubini ezokwenyama nezokomeleza ukholo lwabo.
16. UPetros, uYakobi noYohane basabela njani kwisimemo sikaYesu, yaye kutheni eso isesona sigqibo sobulumko babenokusenza?
16 UPetros, uYakobi noYohane bamlandela ngoko nangoko uYesu. “Babuyisela izikhephe emhlabeni, bashiya yonk’ into baza bamlandela.” (Luka 5:11) UPetros waba nokholo kuYesu nakuLowo wayemthumile. Yayisesona sigqibo sobulumko awakhe wasenza. Nanamhlanje amaKristu ayekayo ukuthandabuza nokoyika aze akhonze uThixo, abonisa ukholo. Awaphazami xa emthemba ngolo hlobo uYehova.
“Kutheni Uthandabuza Nje?”
17. Ziziphi izinto uPetros awayezikhumbula kwiminyaka emibini awayekunye noYesu kuyo?
17 Kwiminyaka emibini emva kokudibana kwakhe noYesu, uPetros wayebheqa isikhephe ebusuku kuLwandle lwaseGalili, njengokuba kuchaziwe ekuqaleni kweli nqaku. Kakade ke, asinakuze sazi yonke into awayeyicinga. Zininzi kakhulu izinto ezenzeka kubomi bakhe! UYesu wayephilise umkhwekazi wakhe, wenza neNtshumayelo yaseNtabeni. Izihlandlo ezininzi wayebonakalise ngemfundiso nemisebenzi yakhe yamandla ukuba wayenguMesiya, Lowo Unyuliweyo kaYehova. Sinokuqiniseka ukuba iimpazamo zikaPetros njengokoyika nokuthandabuza zadamba ngomlinganiselo othile njengoko ixesha lalihamba. UYesu wayede wamkhetha uPetros ukuba abe ngomnye wabapostile bakhe abali-12! Sekunjalo uPetros wayengekayeki ukuthandabuza nokoyika, njengokuba kwakusele kumbovu ukuba ayiqonde loo nto.
18, 19. (a) Khawuchaze oko wakubonayo uPetros kuLwandle lwaseGalili. (b) UYesu wasiphendula njani isicelo sikaPetros?
18 Xa kuthi qheke ukusa, malunga nentsimbi yesithathu ekuseni, uPetros wathi khwasu wahlala nkqo ejong’ enkalweni. Wabona ngaphaya kwamaza kukho umthinzi wento ehambayo. Ngaba bethu wayeqhathwa sisithunzi senyanga? Yayingesiso kuba into awayeyibona yayimi nkqo. Yayingumntu! Wayehamba kanye phezu kwamanz’ olwandle! Njengoko lo mntu wayesondela wabonakala ngathi uza kudlula ngakubo. Loo madoda awayengcangcazela luloyiko acinga ukuba ayebona umbono. Kodwa ke loo mntu wathi kubo: “Yomelelani, ndim; musani ukoyika.” Kwathi kanti nguYesu!
19 UPetros wathi: “Nkosi, ukuba nguwe, ndiyalele ndize kuwe phezu kwamanzi.” Waqala ngokukhalipha. UPetros owayethabathekile ngulo mmangaliso, wayefuna ukuqiniseka ukuba nguYesu ngokwenene lo babembona. Naye wayefuna ukuhamba phezu kwamanzi. UYesu wathi makeze. UPetros wehla esikhepheni wahamba phezu kwaloo manz’ olwandle. Khawuthelekelele indlela afanele ukuba wavakalelwa ngayo uPetros xa wayehamba phezu kwamanzi engatshoni. Inokuba wayemangalisiwe njengoko wayesondela kuYesu. Noko ke, kungekudala yatshintsha yonke loo nto.
20. (a) UPetros waphazanyiswa yintoni, ibe waba yintoni umphumo? (b) UYesu wamfundisa siphi isifundo uPetros?
20 UPetros wayefanele ondele kuYesu. UYesu wasebenzisa amandla awayewanikwe nguYehova ukuze enze uPetros akwazi ukuhamba phezu kwamanzi. UYesu wayenza loo nto ngenxa yokuba uPetros wayenokholo. Kodwa uPetros waphazamiseka. Sifunda oku: “Akukhangela kwisaqhwithi somoya, woyika.” UPetros wabona amaza alwatyuzayo emana ukuntlaleka esikhepheni, waza woyika. Mhlawumbi wazibona naye etshona apho. Wathi esakoyika lwaphela ukholo. Indoda ekwakuthiwe luLwalwa ngenxa yokuba yayibonakala iza kuma yomelele yazika oku kwelitye ngenxa yokuphelelwa lukholo. UPetros wayekwazi ukudada, kodwa ngesi sihlandlo akazange abhenele kuko. Wadanduluka wathi: “Nkosi, ndisindise!” UYesu wambamba ngesandla wamtsala. Kwaza kwathi ke ngoxa besephezu kwamanzi uYesu wafundisa uPetros esi sifundo sibalulekileyo: “Wena ulukholo luncinane, kutheni uthandabuza nje?”
21. Yintoni eyenza ukuthandabuza kube yingozi, yaye singakulwa njani?
21 “Kutheni uthandabuza nje?”
22. Kutheni ukholo lukaPetros lufanele kukuxeliswa?
22 Njengoko uPetros wayelandela uYesu ukuya kukhwela esikhepheni wabona uqhwithela luzola. Lwazola noLwandle lwaseGalili. Emva koko uPetros wathelela abanye abafundi bakaYesu besithi: “Ngokwenene unguNyana kaThixo.” (Mat. 14:33) Kumel’ ukuba waba nombulelo uPetros njengoko kwakusithi qheke ukusa. Wayefunde ukuba angaluvumeli uloyiko lumenze angamthembi uYehova noYesu. Yinyaniso ukuba kwakusekude ukuba abe ngumKristu ofana nolwalwa olwalubonwe nguYesu. Kodwa wayezimisele ukuqhubeka ezama yaye ekhula. Ngaba nawe uzimisele ngaloo ndlela? Ukuba uyayenza loo nto uya kubona ukubaluleka kokuxelisa ukholo lukaPetros.


text:
Ibali 77: Abazange Bavume Ukuqubuda
UYAKHUMBULA na usiva ngaba bafana bathathu? Ewe, ngabahlobo bakaDaniyeli abalayo ukutya ukudla okwakungabalungelanga. AmaBhabhiloni ababiza ngokuthi nguShadraki, uMeshaki noAbhednego. Kodwa bajonge ngoku. Kutheni bengaqubudi nje kulo mfanekiso mkhulu njengokuba besenza bonke abanye? Masibone.
Uyayikhumbula na imithetho eyabhalwa nguYehova ngenkqu ekuthiwa yiMiyalelo Elishumi? Owokuqala kuyo uthi: ‘Uze unganquli abanye oothixo ngaphandle kwam.’ Abafana abalapha bathobela loo mthetho, nakubeni kungento ilula ukuyenza.
UNebhukadenetsare, ukumkani waseBhabhiloni ubize abantu abaninzi abadumileyo ukunikela imbeko kulo mfanekiso awumisileyo. Usandul’ ukuthi kubantu bonke: ‘Ekuveni kwenu isandi sezigodlo, seehadi nesezinye izinto zokudlala umculo, qubudani nize ninqule lo mfanekiso wegolide. Nabani na ongaqubudiyo aze anqule uya kuphoselwa ezikweni elivutha umlilo ngoko nangoko.’
Xa uNebhukadenetsare esiva ukuba uShadraki, uMeshaki noAbhednego abaqubudanga, uyabhavuma ngumsindo. Uthi mabaziswe kuye. Ubanika elinye ithuba lokuqubuda. Kodwa abafana bathembele kuYehova. ‘UThixo wethu esimkhonzayo uyakwazi ukusisindisa,’ batsho kuNebhukadenetsare. ‘Kodwa nokuba akasisindisi, asisayi kuqubuda kumfanekiso wakho wegolide.’
Ekuveni oku, uNebhukadenetsare uyagqithisela ukuba nomsindo. Kukho iziko lomlilo elikufutshane yaye uyayalela: ‘Lenzeni shushu ngokuphindwe kasixhenxe kunangaphambili!’ Uthi ke kumadoda anamandla omkhosi wakhe mawabophe uShadraki, uMeshaki noAbhednego aze abaphosele ezikweni lomlilo. Iziko lomlilo lishushu kangangokuba loo madoda anamandla abulawa ngamalangatye. Kodwa kuthekani ngabafana abathathu abaphoselwa phakathi?
Ukumkani ukhangela ezikweni lomlilo, aze abe noloyiko olukhulu. ‘Besingabophanga amadoda amathathu na saza sawaphosela ezikweni elivutha umlilo?’ uyabuza.
‘Ewe, kunjalo,’ bayaphendula abakhonzi bakhe.
‘Kodwa ndibona amadoda amane ehambahamba emlilweni,’ utsho. ‘Awabotshwanga, yaye umlilo awuwenzakalisi. Le yesine ikhangeleka njengothixo.’ Ukumkani usondela kumnyango weziko lomlilo aze akhwaze: ‘Shadraki! Meshaki! Abhednego! Phumani, bakhonzi bOyena Thixo Uphakamileyo!’
Ekuphumeni kwabo, wonk’ ubani uyabona ukuba abenzakaliswanga. Uthi ke ukumkani: ‘Makadunyiswe uThixo kaShadraki, kaMeshaki noka-Abhednego! Uthumele ingelosi yakhe yaza yabasindisa kuba bengaqubudanga baza banqula nawuphi na uthixo ngaphandle kowabo.’
Ngaba lo asingomzekelo mhle wokuthembeka kuYehova esimele siwulandele?
Eksodus 20:3; Daniyeli 3:1-30.
Imibuzo
- Nguwuphi umyalelo uNebhukadenetsare, ukumkani waseBhabhiloni awunika abantu?
- Kutheni abahlobo abathathu bakaDaniyeli bengaqubudi kumfanekiso owenziwe ngegolide?
- Xa uNebhukadenetsare ewanika elinye ithuba lokuqubuda amaHebhere amathathu, abonisa njani ukuba athembele kuYehova?
- UNebhukadenetsare uthi makenze ntoni la madoda mathathu, uShadraki, uMeshaki, noAbhednego?
- UNebhukadenetsare ubona ntoni xa ejonge kwiziko lomlilo?
- Kutheni ukumkani edumisa uThixo kaShadraki, uMeshaki, noAbhednego, yaye basimisela wuphi umzekelo?
Imibuzo eyongezelelekileyo
- Funda uDaniyeli 3:1-30.
Sisiphi isimo sengqondo esaboniswa ngabafana abangamaHebhere abathathu abafanele babe naso bonke abakhonzi bakaThixo xa kuvavanywa ingqibelelo yabo? (Dan. 3:17, 18; Mat. 10:28; Roma 14:7, 8)
Sisiphi isifundo esibalulekileyo uYehova uThixo awasifundisa uNebhukadenetsare? (Dan. 3:28, 29; 4:34, 35)
Funda Okungakumbi
Bahlangulwa Kwidike Lomlilo!
Funda ngendlela ekubaluleke ngayo ukumela into oyikholelwayo.


text:
ELEKTROHIDRAULIKA, UABIkhadi engabonakaliyo
ELEKTROHIDRAULIKA, UAB
Amacandelo yokuzenzekelayo, Eziluncedo, eluncedo, Filimu, Hydraulic kunye umoya izixhobo, Imisebenzi yokuzenzekelayo +12
Ushicelelo
- ELEKTROHIDRAULIKA, UAB
Imephu
Umsebenzi udidi
Amacandelo yokuzenzekelayo, Eziluncedo, eluncedo, Filimu, Hydraulic kunye umoya izixhobo, Imisebenzi yokuzenzekelayo, Imitshini, izixhobo, Into yokuzenzekelayo, Izibonelelo, Izixhobo kamasipala, Izixhobo nokulungisa, Materials lwenkunkuma, Ploughs, Tooling, Ukulungiswa hydraulics, Umsebenzi wofakelo, Yokuzenzekelayo systems, Yonyango inkunkuma
Ikhowudi qr
vCard
Website
Igama site: Elektrohidraulika


text:
DISEMBA 6, 2013
EITALY
ISitshingitshane UCleopatra, Sihlasela ISardinia EItali
NgoNovemba 18, 2013, isitshingitshane esinamandla uCleopatra, sahlasela isiqithi saseSardinia esikulwandle lweMeditera, sabulala abantu abayi-16 saza sashiya abantu abaninzi bengenamakhaya. Izantyalantyala zemvula zawisa iiblorho zaza zemka neemoto. Iofisi yesebe yamaNgqina kaYehova yaseItali yanikela ingxelo yokuba phakathi kwamaxhoba ale ntlekele bekukho umakhulu oliNgqina ona-83. Kwakhona bekukho neentsapho ezine zamaNgqina eziye zalahlekelwa ngamakhaya azo nezinye eziyi-11 ekuye kwanyanzeleka ukuba zishiye izindlu zazo. Esebenzisana nabasemagunyeni basekuhlaleni, amaNgqina angaphezu kwayi-120 aya kule ndawo yentlekele, ese ukutya ibe anceda amanye amaNgqina nabamelwane.
Fowunela:
UJ. R. Brown, Office of Public Information, tel. +1 718 560 5000
EItali: uStefano Papazian, tel. +39 06 87294260